ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τελωνειακή επιβολή των δικαιωμάτων διανοητικής ιδιοκτησίας Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τελωνειακή επιβολή των δικαιωμάτων διανοητικής ιδιοκτησίας /* COM/2011/0285 τελικό - COD 2011/0137 */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ 1.1. Ιστορικό Στην ανακοίνωση της Επιτροπής με τίτλο «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη[1], τονιζόταν πόσο σημαντική είναι η καινοτομία για την ανάπτυξη και την απασχόληση και ότι τα Δικαιώματα Διανοητικής Ιδιοκτησίας (ΔΔΙ) έχουν ουσιώδη σημασία για την επίτευξη αυτής της βασικής προτεραιότητας, διότι διασφαλίζουν μέγιστα οφέλη από τις δραστηριότητες έρευνας, καινοτομίας και δημιουργίας. Οι παραβιάσεις των ΔΔΙ – και το επακόλουθο εμπόριο παράνομων εμπορευμάτων – είναι όλο και πιο ανησυχητικές, ιδίως στο πλαίσιο της παγκοσμιοποιημένης οικονομίας. Επιπλέον των οικονομικών συνεπειών για τη βιομηχανία, τα παράνομα προϊόντα ενδέχεται να ενέχουν κινδύνους για την υγεία και την ασφάλεια των καταναλωτών. Επομένως, στην ανακοίνωσή της με τίτλο «Προς μια Πράξη για την Ενιαία αγορά [2], η Επιτροπή υπενθύμισε ότι η προστασία των δικαιωμάτων διανοητικής ιδιοκτησίας εκ μέρους των τελωνειακών αρχών πρέπει να ενισχυθεί με την αναθεώρηση της νομοθεσίας. Ο κανονισμός (ΕΚ) αριθ. 1383/2003 προβλέπει παρέμβαση των τελωνειακών αρχών έναντι εμπορευμάτων που είναι ύποπτα ότι παραβιάζουν ορισμένα δικαιώματα διανοητικής ιδιοκτησίας, αποτελεί δε σημαντικό στοιχείο της στρατηγικής της ΕΕ που αποσκοπεί στην προστασία και την επιβολή των δικαιωμάτων διανοητικής ιδιοκτησίας. Τον Σεπτέμβριο του 2008, το Συμβούλιο[3] κάλεσε την Επιτροπή και τα κράτη μέλη να επανεξετάσουν τον εν λόγω κανονισμό και να προτείνουν και να αξιολογήσουν τις βελτιώσεις που πρέπει να επέλθουν στο νομικό πλαίσιο για την παρέμβαση έναντι προϊόντων που διαπιστώνεται ότι έχουν παραβιάσει τα δικαιώματα αυτά. Η Επιτροπή κατάρτισε νέο σχέδιο δράσης των τελωνείων για την καταπολέμηση των παραβιάσεων ΔΔΙ για τα έτη 2009-2012. Τα κυριότερα στοιχεία του σχεδίου δράσης[4], που καταρτίστηκε από την Επιτροπή και υιοθετήθηκε από το Συμβούλιο, καλύπτουν τη νομοθεσία, τις επιχειρησιακές επιδόσεις, τη συνεργασία με τη βιομηχανία, τη διεθνή συνεργασία και την ευαισθητοποίηση. Η επανεξέταση του κανονισμού ενσωματώθηκε στο σχέδιο και διενεργήθηκε από την Επιτροπή, σε στενή συνεργασία με τα κράτη μέλη, μέσω μιας ομάδας εργασίας η οποία συστάθηκε στο πλαίσιο του προγράμματος «Τελωνεία 2013 και συγκροτήθηκε από εμπειρογνώμονες των τελωνειακών διοικήσεων των κρατών μελών. Ορισμένα περιστατικά δέσμευσης, από τις τελωνειακές αρχές, φορτίων φαρμάκων υπό διαμετακόμιση μέσω της ΕΕ, τα οποία συνέβησαν κατά το τέλος του 2008, προκάλεσαν ανησυχίες σε ορισμένα μέλη του ΠΟΕ, σε μέλη του Ευρωπαϊκού Κοινοβουλίου, σε ΜΚΟ και στην κοινωνία εν γένει. Υποστηρίχθηκε ότι μέτρα αυτού του είδους θα μπορούσαν να παρεμποδίσουν το νόμιμο εμπόριο γενόσημων φαρμάκων, ερχόμενα έτσι σε αντίφαση με τη δέσμευση της ΕΕ να διευκολύνει την πρόσβαση των αναπτυσσομένων χωρών σε φάρμακα, και παραβιάζοντας τελικά τους κανόνες του ΠΟΕ. Τα περιστατικά δέσμευσης έδωσαν έναυσμα σε διαφωνίες στο πλαίσιο του ΠΟΕ, όπου η Ινδία και η Βραζιλία στράφηκαν κατά της ΕΕ. Οι διαφορές αυτές, μαζί με τις ανησυχίες που εκφράστηκαν κατά τις σχετικές διαβουλεύσεις στον ΠΟΕ μεταξύ της Ινδίας και της Βραζιλίας και της ΕΕ, έδειξαν ότι θα μπορούσε να αποσαφηνιστεί περαιτέρω η σχετική νομοθεσία της ΕΕ περί επιβολής των δικαιωμάτων διανοητικής ιδιοκτησίας από τις τελωνειακές αρχές, ώστε να ενισχυθεί η ασφάλεια δικαίου. 1.2. Συνοχή με άλλες πολιτικές της ΕΕ Η πρόταση είναι σύμφωνη με τη μακροχρόνια πολιτική και στρατηγική της Ένωσης με σκοπό την προστασία των ΔΔΙ. Η πολιτική αυτή αντικατοπτρίζεται σε διάφορες ανακοινώσεις της Επιτροπής, όπως στη στρατηγική «Ευρώπη 2020 και στην ανακοίνωση σχετικά με μια Πράξη για την Ενιαία αγορά[5]. Η προστασία των δικαιωμάτων διανοητικής ιδιοκτησίας τονώνει την καινοτομία και η αποτελεσματική επιβολή έχει θετικό αντίκτυπο στην απασχόληση, στους καταναλωτές και εν γένει στην κοινωνία. Η επιβολή των ΔΔΙ από τα τελωνεία στα σύνορα συμπληρώνει την επιβολή στην εσωτερική αγορά, καθώς και τις εμπορικές πρωτοβουλίες με τρίτες χώρες και σε διεθνή φόρα. Η πρόταση αποτελεί αναπόσπαστο μέρος του στρατηγικού πλαισίου που παρουσιάζεται στη νέα ανακοίνωση της Επιτροπής για μια Ενιαία Αγορά Δικαιωμάτων Διανοητικής Ιδιοκτησίας του [Μαΐου 2011]. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ 2.1. Δημόσια διαβούλευση Διενεργήθηκε δημόσια διαβούλευση, προκειμένου να δοθεί ευρεία δυνατότητα σε όλους τους συμφεροντούχους να συμβάλουν στην επανεξέταση του κανονισμού (ΕΚ) αριθ. 1383/2003. Κατά τη δημόσια διαβούλευση λήφθηκαν 89 απαντήσεις από ένα ευρύ φάσμα συμφεροντούχων, μεταξύ των οποίων συγκαταλέγονταν κάτοχοι δικαιωμάτων, πάροχοι υπηρεσιών διεθνούς εμπορίου, όπως φορτωτές και μεταφορείς, δικηγόροι, πανεπιστημιακά ιδρύματα, ΜΚΟ, δημόσιες αρχές και πολίτες. Τα κυριότερα ζητήματα που κίνησαν το ενδιαφέρον των συμμετεχόντων ήταν το πεδίο εφαρμογής του κανονισμού σε σχέση με τις καταστάσεις όπου υπάρχει παρέμβαση των τελωνειακών αρχών και το φάσμα των δικαιωμάτων διανοητικής ιδιοκτησίας που καλύπτονται από τον κανονισμό, η απλουστευμένη διαδικασία εν γένει και σε σχέση με τις μικρές αποστολές, καθώς και τα έξοδα αποθήκευσης και καταστροφής των εμπορευμάτων. 2.2. Εκτίμηση επιπτώσεων Στην έκθεση εκτίμησης επιπτώσεων επισημάνθηκαν και αξιολογήθηκαν επιλογές πολιτικής όσον αφορά τα τελωνειακά μέτρα και τις διαδικασίες σχετικά με την επιβολή των δικαιωμάτων διανοητικής ιδιοκτησίας στα σύνορα. Τα κυριότερα πεδία που καλύφθηκαν ήταν το περιθώριο για την ενίσχυση της επιβολής των ΔΔΙ στα σύνορα, την αντιμετώπιση του διοικητικού φόρτου και των οικονομικών επιβαρύνσεων για τα τελωνεία, τους κατόχους δικαιωμάτων και άλλους συμφεροντούχους λόγω της επιβολής, καθώς και η ανάγκη να διασφαλιστεί αποτελεσματικότητα και συνέπεια με όλες τις σχετικές υποχρεώσεις εκ του νόμου. Στην έκθεση εκτίμησης επιπτώσεων εξετάστηκαν τρεις διαφορετικές επιλογές, ενδεχομένως με, κατά περίπτωση, ορισμένες υποπεριπτώσεις. Η πρώτη επιλογή προέβλεπε το λεγόμενο «βασικό σενάριο, όπου η Επιτροπή δεν θα προέβαινε σε καμία ενέργεια και η κατάσταση θα παρέμενε ως έχει. Η δεύτερη επιλογή προέβλεπε ορισμένα μη νομοθετικά μέτρα, όπου η Επιτροπή θα πρότεινε επιμορφωτικές πρωτοβουλίες και την κατάρτιση κατευθυντηρίων γραμμών και ανταλλαγή βέλτιστων πρακτικών. Η τρίτη επιλογή ήταν να προτείνει η Επιτροπή τροποποιήσεις στο υφιστάμενο νομικό πλαίσιο. Με βάση αυτή την επιλογή, θα μπορούσαν να προβλεφθούν διαφορετικές υποπεριπτώσεις για καθένα από τα προβλήματα που εντοπίστηκαν. · Η επιλογή 1 έπρεπε να αποκλειστεί, εφόσον η Επιτροπή όφειλε να ανταποκριθεί κατάλληλα στο αίτημα του Συμβουλίου να επανεξεταστεί η νομοθεσία, αλλά στους προβληματισμούς όσον αφορά το πεδίο και την εφαρμογή της υφισταμένης νομοθεσίας, οι οποίοι εκφράστηκαν από τους συμφεροντούχους κατά τη διαδικασία διαβούλευσης. · Με την επιλογή 2 τα προβλήματα που εντοπίστηκαν θα αντιμετωπίζονταν μόνον εν μέρει. Οι κατευθυντήριες γραμμές και οι επεξηγηματικές σημειώσεις θα μπορούσαν να βοηθήσουν στην αποσαφήνιση των ακολουθητέων διαδικασιών ή του τρόπου εφαρμογής των γενικών αρχών του δικαίου. Ωστόσο, με αυτά τα μη νομοθετικά μέτρα δεν θα μπορούσαν να επιτευχθούν ορισμένοι από τους στόχους όσον αφορά τη διεύρυνση του πεδίου εφαρμογής των δικαιωμάτων διανοητικής ιδιοκτησίας, ούτε θα μπορούσαν να καταστούν υποχρεωτικές οι διαδικασίες σε ολόκληρη την Ένωση. · Η επιλογή 3 θα παρείχε τη μέγιστη ασφάλεια δικαίου ότι θα συμπεριληφθούν τα δικαιώματα ΔΙ που δεν καλύπτονται από τον παρόντα κανονισμό, ότι θα εναρμονιστούν οι διαδικασίες και ότι θα δοθούν διαδικαστικές διευκρινίσεις. Στο πλαίσιο αυτής της επιλογής, υπάρχουν δύο υποπεριπτώσεις. Η υποπερίπτωση 1 προβλέπει την επέκταση των πιθανών τύπων παραβιάσεων σε δικαιώματα ήδη καλυπτόμενα από τον παρόντα κανονισμό, παραδείγματος χάριν, προκειμένου να καλύπτονται τα εμπορεύματα που παραβιάζουν κάθε δικαίωμα σχετικό με σήματα, και όχι μόνον τα εμπορεύματα παραποίησης / απομίμησης. Η υποπερίπτωση 2 συμπεριλαμβάνει την υποπερίπτωση 1 και επεκτείνει το σημερινό πεδίο εφαρμογής του κανονισμού ως προς τα καλυπτόμενα ΔΔΙ. Η εκτίμηση επιπτώσεων κατέληξε στο συμπέρασμα ότι η καταλληλότερη λύση θα ήταν να τροποποιηθεί ο κανονισμός, ώστε να αντιμετωπιστούν όλα τα προβλήματα που εντοπίστηκαν και να διασφαλιστεί εξισορροπημένο αποτέλεσμα για όλες τις κατηγορίες των ενδιαφερομένων. 3. ΝΟΜΙΚΗ ΒΑΣΗ ΚΑΙ ΕΠΙΚΟΥΡΙΚΟΤΗΤΑ Οι εμπορικές πτυχές της διανοητικής ιδιοκτησίας εντάσσονται στο πλαίσιο της κοινής εμπορικής πολιτικής. Το άρθρο 207 της συνθήκης για τη λειτουργία της Ευρωπαϊκής Ένωσης προβλέπει εξουσίες προκειμένου να θεσπίζονται μέτρα για την εφαρμογή της κοινής εμπορικής πολιτικής. Επομένως, η νομική βάση της πρότασης είναι το άρθρο 207 της συνθήκης για τη λειτουργία της Ευρωπαϊκής Ένωσης. Ο κανονισμός αφορά τις εμπορικές πτυχές των δικαιωμάτων διανοητικής ιδιοκτησίας, εφόσον περιλαμβάνει μέτρα που επιτρέπουν στα τελωνεία να επιβάλλουν τα δικαιώματα διανοητικής ιδιοκτησίας στα σύνορα όσον αφορά εμπορεύματα του διεθνούς εμπορίου. Το άρθρο 3 παράγραφος 1 της συνθήκης για τη λειτουργία της Ευρωπαϊκής Ένωσης προβλέπει αποκλειστική αρμοδιότητα της Ευρωπαϊκής Ένωσης στον τομέα της κοινής εμπορικής πολιτικής. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν θα έχει επιπτώσεις στους ανθρώπινους πόρους, ούτε στον προϋπολογισμό της Ευρωπαϊκής Ένωσης και, επομένως, δεν συνοδεύεται από το δημοσιονομικό δελτίο που προβλέπεται στο άρθρο 28 του δημοσιονομικού κανονισμού (Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων). 5. ΤΡΟΠΟΠΟΙΗΣΕΙΣ Κατά την επανεξέταση επισημάνθηκαν ορισμένες βελτιώσεις του νομικού πλαισίου που κρίθηκαν αναγκαίες, προκειμένου να ενισχυθούν οι διατάξεις για την επιβολή των δικαιωμάτων διανοητικής ιδιοκτησίας, με διασφάλιση, ταυτοχρόνως, της νομικής σαφήνειας των ιδίων των διατάξεων. Ως εκ τούτου, προτείνεται να αντικατασταθεί ο κανονισμός (ΕΚ) αριθ. 1383/2003 με το συνημμένο σχέδιο νέου κανονισμού. Για να ενισχυθεί η επιβολή, προτείνεται να διευρυνθεί το πεδίο εφαρμογής που καλύπτεται από τον κανονισμό (ΕΚ) αριθ. 1383/2003, ώστε να συμπεριλαμβάνει τις εμπορικές επωνυμίες, τις τοπογραφίες προϊόντων ημιαγωγών και τα υποδείγματα χρησιμότητας. Προτείνεται επίσης να διευρυνθεί το πεδίο εφαρμογής του κανονισμού και να συμπεριληφθούν οι παραβιάσεις που προκύπτουν από το παράλληλο εμπόριο και τις συσκευές για την εξουδετέρωση τεχνολογικών μέτρων, καθώς και άλλες παραβιάσεις δικαιωμάτων όπου ήδη ασκείται επιβολή από τα τελωνεία. Με τον κανονισμό θα διατηρηθεί η δυνατότητα των τελωνείων να ασκούν έλεγχο με σκοπό την επιβολή των δικαιωμάτων διανοητικής ιδιοκτησίας, σε όλες τις καταστάσεις όπου τα εμπορεύματα ευρίσκονται υπό την επιτήρησή τους, και θα τονιστεί η διάκριση μεταξύ του διαδικαστικού χαρακτήρα της νομοθεσίας και των κανόνων ουσιαστικού δικαίου περί διανοητικής ιδιοκτησίας. Με τον κανονισμό θα καθιερωθούν επίσης διαδικασίες βάσει των οποίων θα μπορούν τα τελωνεία, υπό ορισμένες προϋποθέσεις, να αφήνουν να εγκαταλείπονται εμπορεύματα για να καταστραφούν, χωρίς να πρέπει να κινηθούν επίσημες και δαπανηρές δικαστικές διαδικασίες. Οι διαδικασίες θα διαφοροποιούνται ανάλογα με τον τύπο παράβασης. Όσον αφορά τα εμπορεύματα παραποίησης / απομίμησης και τα πειρατικά εμπορεύματα, τεκμαίρεται η συμφωνία του προσώπου που έχει την κυριότητα να καταστραφούν τα εμπορεύματα, εάν δεν έχει προβληθεί ρητή αντίρρηση για την καταστροφή, ενώ σε άλλες καταστάσεις, το πρόσωπο που έχει την κυριότητα των εμπορευμάτων θα πρέπει να συμφωνήσει ρητά για την καταστροφή τους. Σε περίπτωση που δεν υπάρξει συμφωνία, ο κάτοχος του δικαιώματος θα οφείλει να κινήσει δικαστική διαδικασία προκειμένου να διαπιστώνεται η παραβίαση, ειδάλλως θα χορηγείται άδεια παραλαβής των εμπορευμάτων. Προτείνεται επίσης ειδική διαδικασία για μικρές αποστολές εμπορευμάτων που θεωρούνται ύποπτα ότι είναι εμπορεύματα παραποίησης / απομίμησης ή πειρατικά εμπορεύματα και που καλύπτονται από αίτηση, πράγμα το οποίο θα δώσει τη δυνατότητα να καταστρέφονται τα εμπορεύματα χωρίς την ανάμειξη του κατόχου του δικαιώματος. Προτείνονται επιπρόσθετες διατάξεις για να διασφαλιστεί η προστασία των συμφερόντων των νόμιμων εμπόρων από πιθανή κατάχρηση των διαδικασιών τελωνειακής επιβολής και για να ενσωματωθούν στον κανονισμό οι αρχές του Χάρτη των Θεμελιωδών Δικαιωμάτων. Για τον σκοπό αυτόν, με τον κανονισμό θα διευκρινιστούν οι προθεσμίες δέσμευσης των εμπορευμάτων που θεωρούνται ύποπτα, οι προϋποθέσεις υπό τις οποίες θα διαβιβάζονται από τα τελωνεία στους κατόχους δικαιωμάτων πληροφορίες σχετικά με τις αποστολές, οι προϋποθέσεις εφαρμογής της διαδικασίας βάσει της οποίας επιτρέπεται να καταστρέφονται, υπό τελωνειακό έλεγχο, τα εμπορεύματα σε περίπτωση άλλων εικαζόμενων παραβιάσεων δικαιωμάτων διανοητικής ιδιοκτησίας εκτός από την περίπτωση των εμπορευμάτων παραποίησης / απομίμησης και των πειρατικών εμπορευμάτων, καθώς και το δικαίωμα υπεράσπισης. Με τον τρόπο αυτόν, ο νέος κανονισμός θα γίνει ισχυρότερο μέσο επιβολής, ενισχύοντας έτσι τη νομιμότητα της παρέμβασης των τελωνειακών αρχών. Το ζήτημα των εξόδων αποθήκευσης και καταστροφής των παράνομων εμπορευμάτων συγκέντρωσε την προσοχή διαφόρων συμφεροντούχων. Ο κανονισμός θα εξακολουθήσει να προβλέπει ότι τα έξοδα αποθήκευσης και καταστροφής, με τα οποία επιβαρύνονται άμεσα τα τελωνεία, πρέπει να τα αναλαμβάνουν οι κάτοχοι δικαιωμάτων που ζητούν παρέμβαση των τελωνείων, μολονότι αυτό δεν τους εμποδίζει να στραφούν δικαστικά κατά του αρχικού υπαιτίου για την ανάκτηση των εν λόγω εξόδων. Προτείνεται, όμως, να προστεθεί σημαντική εξαίρεση για τις μικρές αποστολές, για τις οποίες τα έξοδα αποθήκευσης και καταστροφής τα αναλαμβάνουν τα τελωνεία. 2011/0137 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τελωνειακή επιβολή των δικαιωμάτων διανοητικής ιδιοκτησίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207, Έχοντας υπόψη την πρόταση της Ευρωπαϊκής Επιτροπής[6], Έχοντας υπόψη τη γνώμη του Ευρωπαίου Επόπτη Προστασίας Δεδομένων, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Το Συμβούλιο της Ευρωπαϊκής Ένωσης, με το ψήφισμά του, της 25ης Σεπτεμβρίου 2008, για ένα συνολικό ευρωπαϊκό σχέδιο για την καταπολέμηση της παραποίησης / απομίμησης και της πειρατείας[7], ζήτησε να επανεξεταστεί ο κανονισμός (ΕΚ) αριθ. 1383/2003, της 22ας Ιουλίου 2003, για την παρέμβαση των τελωνειακών αρχών έναντι εμπορευμάτων που είναι ύποπτα ότι παραβιάζουν ορισμένα δικαιώματα πνευματικής ιδιοκτησίας και για τα μέτρα που πρέπει να λαμβάνονται έναντι των εμπορευμάτων που διαπιστώνεται ότι παραβιάζουν παρόμοια δικαιώματα[8]. (2) Η εμπορία εμπορευμάτων που παραβιάζουν δικαιώματα διανοητικής ιδιοκτησίας ζημιώνει σημαντικά τους κατόχους δικαιωμάτων, καθώς και τους νομοταγείς κατασκευαστές και εμπόρους. Εξαπατά επίσης τους καταναλωτές και μπορεί, σε ορισμένες περιπτώσεις, να θέσει σε κίνδυνο την υγεία και την ασφάλειά τους. Θα πρέπει, κατά συνέπεια, να παρεμποδίζεται, με κάθε μέσο, η διάθεση στην αγορά τέτοιων εμπορευμάτων και θα πρέπει να ληφθούν μέτρα αντιμετώπισης της παράνομης αυτής δραστηριότητας, χωρίς ωστόσο να παρακωλύεται το νόμιμο εμπόριο. (3) Από την επανεξέταση του κανονισμού (ΕΚ) αριθ. 1383/2003 φάνηκε ότι είναι αναγκαίες ορισμένες βελτιώσεις του νομικού πλαισίου, προκειμένου να ενισχυθεί η επιβολή των δικαιωμάτων διανοητικής ιδιοκτησίας, καθώς και να διασφαλιστεί η προσήκουσα νομική σαφήνεια, λαμβανομένων υπόψη των εξελίξεων στο οικονομικό, εμπορικό και νομικό πεδίο. (4) Οι τελωνειακές αρχές θα πρέπει να είναι σε θέση να ελέγχουν τα εμπορεύματα τα οποία τελούν, ή θα έπρεπε να τελούν, υπό τελωνειακή επιτήρηση εντός του τελωνειακού εδάφους της Ένωσης, προκειμένου να επιβάλλονται τα δικαιώματα διανοητικής ιδιοκτησίας. Με την επιβολή των δικαιωμάτων διανοητικής ιδιοκτησίας στα σύνορα, οπουδήποτε τα εμπορεύματα τελούν, ή θα έπρεπε να τελούν, υπό «τελωνειακή επιτήρηση, όπως ορίζεται στον κανονισμό (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα[9], γίνεται σωστή αξιοποίηση των πόρων. Όταν τα εμπορεύματα έχουν δεσμευθεί στα σύνορα, απαιτείται μόνον μία δικαστική διαδικασία, ενώ θα απαιτούνταν διάφορες χωριστές διαδικασίες για να επιτευχθεί το ίδιο επίπεδο επιβολής για εμπορεύματα που έχουν διοχετευθεί στην αγορά, τα οποία έχουν διαχωριστεί και έχουν παραδοθεί στους λιανεμπόρους. Θα πρέπει να προβλεφθεί εξαίρεση για εμπορεύματα που έχουν τεθεί σε ελεύθερη κυκλοφορία βάσει του καθεστώτος χρησιμοποίησης για ειδικούς σκοπούς, καθώς τα εν λόγω εμπορεύματα παραμένουν υπό τελωνειακή επιτήρηση, παρόλον ότι έχουν τεθεί σε ελεύθερη κυκλοφορία. Είναι επίσης σκόπιμο να μην εφαρμόζεται ο κανονισμός για εμπορεύματα που μεταφέρονται από επιβάτες στις προσωπικές τους αποσκευές, υπό την προϋπόθεση ότι τα εν λόγω εμπορεύματα προορίζονται για δική τους προσωπική χρήση και δεν υπάρχουν ενδείξεις ότι πρόκειται για εμπορική διακίνηση. (5) Ο κανονισμός (ΕΚ) αριθ. 1383/2003 δεν καλύπτει ορισμένα δικαιώματα διανοητικής ιδιοκτησίας και εξαιρεί ορισμένες παραβιάσεις. Προκειμένου να ενισχυθεί η επιβολή των δικαιωμάτων διανοητικής ιδιοκτησίας, θα πρέπει, επομένως, να επεκταθεί ο τελωνειακός έλεγχος και σε άλλους τύπους παραβιάσεων, όπως οι παραβιάσεις που προκύπτουν από το παράλληλο εμπόριο, καθώς και σε άλλες παραβιάσεις δικαιωμάτων όπου ήδη ασκείται επιβολή από τις τελωνειακές αρχές, αλλά οι οποίες δεν καλύπτονται από τον κανονισμό (ΕΚ) αριθ. 1383/2003. Για τον ίδιο σκοπό, είναι σκόπιμο να συμπεριληφθούν το πεδίο εφαρμογής του παρόντος κανονισμού, επιπλέον των δικαιωμάτων που ήδη καλύπτονται από τον κανονισμό (ΕΚ) αριθ. 1383/2003, οι εμπορικές επωνυμίες, εφόσον προστατεύονται ως αποκλειστικά δικαιώματα ιδιοκτησίας δυνάμει της εθνικής νομοθεσίας, οι τοπογραφίες προϊόντων ημιαγωγών, τα υποδείγματα χρησιμότητας και οι συσκευές για την παράκαμψη τεχνολογικών μέτρων, καθώς και κάθε αποκλειστικό δικαίωμα διανοητικής ιδιοκτησίας που έχει καθιερωθεί από νομοθεσία της Ένωσης. (6) Ο παρών κανονισμός περιέχει διαδικαστικούς κανόνες για τις τελωνειακές αρχές. Κατά συνέπεια, ο παρών κανονισμός δεν θεσπίζει κανένα νέο κριτήριο για την εξακρίβωση της ύπαρξης παραβίασης της εφαρμοστέας νομοθεσίας όσον αφορά τα δικαιώματα διανοητικής ιδιοκτησίας. (7) Ο παρών κανονισμός δεν θα πρέπει να θίγει τις διατάξεις περί αρμοδιότητας των δικαστηρίων, ιδίως εκείνες του κανονισμού (ΕΚ) αριθ. 44/2001 του Συμβουλίου για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις[10]. (8) Κάθε πρόσωπο, είτε είναι ο κάτοχος δικαιώματος διανοητικής ιδιοκτησίας είτε όχι, το οποίο δικαιούται να ζητήσει την επ’ ονόματί του παροχή ένδικης προστασίας όσον αφορά πιθανή παραβίαση του δικαιώματος αυτού, θα πρέπει να δικαιούται να υποβάλει αίτηση παρέμβασης των τελωνειακών αρχών. (9) Προκειμένου να διασφαλιστεί η επιβολή των δικαιωμάτων διανοητικής ιδιοκτησίας σε ολόκληρη την Ένωση, είναι σκόπιμο να προβλεφθεί ότι, σε περίπτωση που ένα πρόσωπο το οποίο δικαιούται να υποβάλει αίτηση παρέμβασης επιδιώκει την επιβολή ενός δικαιώματος διανοητικής ιδιοκτησίας που καλύπτει ολόκληρο το έδαφος της Ένωσης, το εν λόγω πρόσωπο μπορεί να ζητήσει από τις τελωνειακές αρχές ενός κράτους μέλους να λάβουν απόφαση με την οποία να απαιτείται παρέμβαση των τελωνειακών αρχών του εν λόγω κράτους μέλους, όπως και κάθε άλλου κράτους μέλους όπου επιζητείται η επιβολή του δικαιώματος διανοητικής ιδιοκτησίας. (10) Προκειμένου να διασφαλιστεί ταχεία επιβολή των δικαιωμάτων διανοητικής ιδιοκτησίας, θα πρέπει να προβλέπεται ότι, εάν οι τελωνειακές αρχές κράτους μέλους έχουν υπόνοιες, βάσει επαρκών αποδεικτικών στοιχείων, ότι εμπορεύματα που τελούν υπό την επιτήρησή τους παραβιάζουν δικαιώματα διανοητικής ιδιοκτησίας, οι εν λόγω τελωνειακές αρχές δύνανται να αναστέλλουν τη χορήγηση άδειας παραλαβής των εμπορευμάτων ή να προβαίνουν στη δέσμευσή τους, είτε με δική τους πρωτοβουλία είτε κατόπιν αιτήσεως, ώστε να παρέχουν τη δυνατότητα στα πρόσωπα που δικαιούνται να υποβάλουν αίτηση παρέμβασης των τελωνειακών αρχών να κινήσουν διαδικασία προκειμένου να διαπιστωθεί αν έχει παραβιαστεί δικαίωμα διανοητικής ιδιοκτησίας. (11) Στην περίπτωση που τα εμπορεύματα τα οποία θεωρούνται ύποπτα ότι παραβιάζουν δικαιώματα διανοητικής ιδιοκτησίας δεν είναι εμπορεύματα παραποίησης / απομίμησης ή πειρατικά εμπορεύματα, μπορεί να είναι δύσκολο να προσδιοριστεί με απλή εξ όψεως εξέταση από τις τελωνειακές αρχές αν υπάρχει ενδεχόμενη παραβίαση δικαιώματος διανοητικής ιδιοκτησίας. Επομένως, είναι σκόπιμο να προβλεφθεί ότι θα πρέπει να κινείται διαδικασία, εκτός εάν τα ενδιαφερόμενα μέρη, και συγκεκριμένα ο κάτοχος των εμπορευμάτων και ο κάτοχος του δικαιώματος, συμφωνούν να εγκαταλειφθούν τα εμπορεύματα για να καταστραφούν. Θα πρέπει να εναπόκειται στις αρμόδιες αρχές που επιλαμβάνονται της εν λόγω διαδικασίας να προσδιορίζουν αν έχει παραβιαστεί δικαίωμα διανοητικής ιδιοκτησίας και να λαμβάνουν τις δέουσες αποφάσεις σχετικά με τις εν λόγω παραβιάσεις δικαιωμάτων διανοητικής ιδιοκτησίας. (12) Ο κανονισμός (ΕΚ) αριθ. 1383/2003 έδωσε τη δυνατότητα στα κράτη μέλη να προβλέπουν διαδικασία που επιτρέπει την καταστροφή ορισμένων εμπορευμάτων, χωρίς να απαιτείται να κινηθεί διαδικασία για να αποδειχθεί ότι υπήρξε όντως παραβίαση δικαιώματος διανοητικής ιδιοκτησίας. Όπως αναγνωρίστηκε με το ψήφισμα του Ευρωπαϊκού Κοινοβουλίου, της 18ης Δεκεμβρίου 2008, σχετικά με τις συνέπειες της απομίμησης / παραποίησης στο διεθνές εμπόριο[11], η διαδικασία αυτή υπήρξε πολύ επιτυχημένη στα κράτη μέλη όπου ήταν διαθέσιμη. Ως εκ τούτου, η εν λόγω διαδικασία θα πρέπει να καταστεί υποχρεωτική για τις πρόδηλες παραβιάσεις που είναι εύκολο να εντοπιστούν με απλή εξ όψεως εξέταση από τις τελωνειακές αρχές και θα πρέπει να εφαρμόζεται κατόπιν αιτήματος του κατόχου του δικαιώματος, εφόσον ο διασαφιστής ή ο κάτοχος των εμπορευμάτων δεν αντιτίθεται στην καταστροφή τους. (13) Για να μειωθεί στο ελάχιστο ο διοικητικός φόρτος και τα έξοδα, θα πρέπει να καθιερωθεί ειδική διαδικασία για μικρές αποστολές εμπορευμάτων παραποίησης / απομίμησης και πειρατικών εμπορευμάτων, η οποία θα παρέχει τη δυνατότητα να καταστρέφονται τα εμπορεύματα αυτά χωρίς τη συμφωνία του κατόχου του δικαιώματος. Προκειμένου να καθοριστούν τα κατώφλια κάτω από τα οποία οι αποστολές πρέπει να θεωρούνται μικρές αποστολές, με τον παρόντα κανονισμό θα πρέπει να ανατεθεί στην Επιτροπή η εξουσία να εκδίδει μη νομοθετικές πράξεις γενικής εφαρμογής, σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης. Είναι σημαντικό να διενεργεί η Επιτροπή τις δέουσες διαβουλεύσεις, κατά τη διάρκεια των προπαρασκευαστικών εργασιών της, συμπεριλαμβανομένων των διαβουλεύσεων σε επίπεδο εμπειρογνωμόνων. (14) Η Επιτροπή, κατά την επεξεργασία και κατάρτιση των κατ’ εξουσιοδότηση πράξεων, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (15) Για λόγους περαιτέρω νομικής σαφήνειας και για να προστατεύονται τα συμφέροντα των νόμιμων εμπορευομένων από πιθανή κατάχρηση των διατάξεων για την επιβολή των δικαιωμάτων διανοητικής ιδιοκτησίας στα σύνορα, είναι σκόπιμο να τροποποιηθούν οι προθεσμίες δέσμευσης των εμπορευμάτων που θεωρούνται ύποπτα ότι παραβιάζουν δικαίωμα διανοητικής ιδιοκτησίας, οι προϋποθέσεις υπό τις οποίες πρέπει να διαβιβάζονται από τις τελωνειακές αρχές στους κατόχους δικαιωμάτων πληροφορίες σχετικά με τις αποστολές, οι προϋποθέσεις εφαρμογής της διαδικασίας βάσει της οποίας επιτρέπεται να καταστρέφονται τα εμπορεύματα υπό τελωνειακό έλεγχο, σε περίπτωση άλλων εικαζομένων παραβιάσεων δικαιωμάτων διανοητικής ιδιοκτησίας εκτός από την περίπτωση των εμπορευμάτων παραποίησης / απομίμησης και των πειρατικών εμπορευμάτων, καθώς και να προστεθεί διάταξη βάσει της οποίας να επιτρέπεται στον κάτοχο των εμπορευμάτων να εκφράζει τη γνώμη του, πριν η τελωνειακή διοίκηση λάβει απόφαση που θα είναι εις βάρος του. (16) Λαμβανομένου υπόψη του προσωρινού και προληπτικού χαρακτήρα των μέτρων που λαμβάνονται από τις τελωνειακές αρχές ως προς αυτό το ζήτημα, καθώς και των αντιτιθέμενων συμφερόντων των μερών που θίγονται από τα μέτρα, θα πρέπει να προσαρμοστούν ορισμένες πτυχές των διαδικασιών, ώστε να διασφαλιστεί ομαλή εφαρμογή του κανονισμού, ενώ ταυτοχρόνως θα γίνονται σεβαστά τα δικαιώματα των ενδιαφερομένων μερών. Επομένως, όσον αφορά τις διάφορες κοινοποιήσεις που προβλέπονται στον παρόντα κανονισμό, οι τελωνειακές αρχές θα πρέπει να αποστέλλουν κοινοποίηση στο πλέον κατάλληλο πρόσωπο, βάσει των εγγράφων σχετικά με τον τελωνειακό προορισμό ή της κατάστασης στην οποία τίθενται τα εμπορεύματα. Οι προθεσμίες για τις απαιτούμενες κοινοποιήσεις, που ορίζονται στον παρόντα κανονισμό, θα πρέπει να υπολογίζονται από τη στιγμή που οι κοινοποιήσεις αποστέλλονται από τις τελωνειακές αρχές, ούτως ώστε να εναρμονίζονται όλες οι προθεσμίες για τις κοινοποιήσεις που αποστέλλονται στα ενδιαφερόμενα μέρη. Όσον αφορά το δικαίωμα ακρόασης πριν ληφθεί δυσμενής απόφαση, θα πρέπει να παρέχεται προθεσμία τριών εργασίμων ημερών, δεδομένου ότι οι υπέρ ων οι αποφάσεις που κάνουν δεκτές αιτήσεις παρέμβασης έχουν ζητήσει εκουσίως από τις τελωνειακές αρχές να παρέμβουν και δεδομένου ότι οι διασαφιστές ή οι κάτοχοι των εμπορευμάτων πρέπει να έχουν γνώση της συγκεκριμένης κατάστασης των εμπορευμάτων τους, όταν τίθενται υπό τελωνειακή επιτήρηση. Στην περίπτωση της ειδικής διαδικασίας για μικρές αποστολές, η οποία είναι πιθανόν να αφορά άμεσα τους καταναλωτές και δεν μπορεί να αναμένεται από αυτούς να επιδεικνύουν τον ίδιο βαθμό επιμέλειας όπως οι άλλοι οικονομικοί παράγοντες οι οποίοι συνήθως ασχολούνται με τη διεκπεραίωση τελωνειακών διατυπώσεων, θα πρέπει να προβλέπεται σημαντική παράταση της εν λόγω προθεσμίας. (17) Βάσει της «Δήλωσης σχετικά με τη συμφωνία TRIPS και τη δημόσια υγεία, η οποία εγκρίθηκε από την Υπουργική Διάσκεψη του ΠΟΕ στη Ντόχα, στις 14 Νοεμβρίου 2001, η συμφωνία TRIPS μπορεί και θα πρέπει να ερμηνεύεται και να εφαρμόζεται κατά τρόπο ώστε να υποστηρίζεται το δικαίωμα των μελών του ΠΟΕ να προστατεύουν τη δημόσια υγεία και, ιδίως, να προωθούν την πρόσβαση όλων στα φάρμακα. Ειδικότερα, όσον αφορά τα φάρμακα των οποίων η διέλευση από το έδαφος της Ευρωπαϊκής Ένωσης, με ή χωρίς μεταφόρτωση, αποταμίευση, μερική εκφόρτωση ή αλλαγές στον τρόπο ή το μέσο μεταφοράς, αποτελεί τμήμα μόνον ενός πλήρους ταξιδίου που αρχίζει και ολοκληρώνεται εκτός του εδάφους της Ένωσης, οι τελωνειακές αρχές, όταν αξιολογούν τον κίνδυνο παραβίασης δικαιωμάτων διανοητικής ιδιοκτησίας, θα πρέπει να λαμβάνουν υπόψη κάθε ουσιαστική πιθανότητα εκτροπής των εμπορευμάτων αυτών προς την αγορά της Ένωσης. (18) Για λόγους αποτελεσματικότητας, θα πρέπει να εφαρμόζονται οι διατάξεις του κανονισμού (ΕΚ) αριθ. 515/97 του Συμβουλίου, της 13ης Μαρτίου 1997, περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών ή γεωργικών ρυθμίσεων[12]. (19) Η ευθύνη των τελωνειακών αρχών θα πρέπει να διέπεται από τη νομοθεσία των κρατών μελών, αν και το να κάνουν οι τελωνειακές αρχές δεκτή την αίτηση παρέμβασης δεν θα πρέπει να παρέχει στον υπέρ ου η απόφαση δικαίωμα αποζημίωσης, σε περίπτωση που τα εν λόγω εμπορεύματα δεν εντοπιστούν από τελωνείο και χορηγηθεί άδεια παραλαβής τους ή δεν ληφθεί κανένα μέτρο δέσμευσής τους. (20) Δεδομένου ότι οι τελωνειακές αρχές παρεμβαίνουν κατόπιν προηγούμενης αίτησης, είναι σκόπιμο να προβλέπεται ότι ο υπέρ ου η απόφαση που κάνει δεκτή την αίτηση παρέμβασης των τελωνειακών αρχών θα πρέπει να επιστρέφει όλα τα έξοδα με τα οποία επιβαρύνθηκαν οι τελωνειακές αρχές κατά την παρέμβαση για την επιβολή των δικαιωμάτων του διανοητικής ιδιοκτησίας. Παρά ταύτα, το γεγονός αυτό δεν θα πρέπει να εμποδίζει τον υπέρ ου η απόφαση να αξιώνει αποζημίωση από τον παραβάτη ή άλλα πρόσωπα που ενδέχεται να θεωρηθεί ότι ευθύνονται, σύμφωνα με τη νομοθεσία του σχετικού κράτους μέλους. Οι περιπτώσεις εξόδων και ζημιών που βαρύνουν άλλα πρόσωπα εκτός από τις τελωνειακές διοικήσεις λόγω τελωνειακής παρέμβασης, όταν τα εμπορεύματα δεσμεύονται κατόπιν αιτήματος τρίτου βασιζόμενου σε διανοητική ιδιοκτησία, θα πρέπει να ρυθμίζονται από την ειδική νομοθεσία για κάθε συγκεκριμένη περίπτωση. (21) Η τελωνειακή επιβολή της νομοθεσίας περί διανοητικής ιδιοκτησίας θα συνεπάγεται την ανταλλαγή δεδομένων σχετικά με αποφάσεις που αφορούν αιτήσεις παρέμβασης. Η εν λόγω επεξεργασία δεδομένων καλύπτει επίσης προσωπικά δεδομένα και θα πρέπει να διενεργείται σύμφωνα με την ενωσιακή νομοθεσία, όπως προβλέπεται, ιδίως, στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[13] και στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[14]. (22) Προκειμένου να διασφαλιστούν ενιαίοι όροι για την εφαρμογή των διατάξεων σχετικά με τα έντυπα για την αίτηση παρέμβασης των τελωνειακών αρχών και για το αίτημα παράτασης του διαστήματος παρέμβασης των τελωνειακών αρχών, θα πρέπει να ανατεθούν στην Επιτροπή εκτελεστικές εξουσίες, και συγκεκριμένα για τον καθορισμό τυποποιημένων εντύπων. (23) Οι εν λόγω εξουσίες θα πρέπει να ασκούνται σύμφωνα με τις διατάξεις του κανονισμού (ΕΕ) αριθ. 182/2011[15] του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή. Μολονότι το αντικείμενο των διατάξεων του παρόντος κανονισμού, οι οποίες πρέπει να τεθούν σε εφαρμογή, εμπίπτει στο πεδίο εφαρμογής της κοινής εμπορικής πολιτικής, για την έκδοσή τους θα πρέπει να γίνεται χρήση της συμβουλευτικής διαδικασίας, δεδομένης της φύσης και των συνεπειών των εκτελεστικών πράξεων. (24) Ο κανονισμός (ΕΚ) αριθ. 1383/2003 θα πρέπει να καταργηθεί, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ Άρθρο 1 Αντικείμενο και πεδίο εφαρμογής 1. Με τον παρόντα κανονισμό καθορίζονται οι όροι και οι διαδικασίες παρέμβασης των τελωνειακών αρχών, όταν εμπορεύματα που θεωρούνται ύποπτα ότι παραβιάζουν δικαιώματα διανοητικής ιδιοκτησίας τελούν, ή θα έπρεπε να τελούν, υπό τελωνειακή επιτήρηση εντός του τελωνειακού εδάφους της Ένωσης. 2. Ο παρών κανονισμός δεν εφαρμόζεται σε εμπορεύματα που έχουν τεθεί σε ελεύθερη κυκλοφορία βάσει του καθεστώτος χρησιμοποίησης για ειδικούς σκοπούς κατά την έννοια του άρθρου 82 του κανονισμού (ΕΟΚ) αριθ. 2913/92. 3. Ο παρών κανονισμός δεν επηρεάζει κατ’ ουδένα τρόπο τη νομοθεσία των κρατών μελών και της Ένωσης περί διανοητικής ιδιοκτησίας. 4. Ο παρών κανονισμός δεν εφαρμόζεται σε προϊόντα μη εμπορικού χαρακτήρα τα οποία περιέχουν οι προσωπικές αποσκευές ταξιδιωτών. Άρθρο 2 Ορισμοί Για τους σκοπούς του παρόντος κανονισμού, νοούνται ως: (1) «δικαιώματα διανοητικής ιδιοκτησίας: α) σήμα· β) σχέδιο ή υπόδειγμα· γ) δικαίωμα πνευματικής ιδιοκτησίας ή συγγενικό δικαίωμα, όπως προβλέπεται στη νομοθεσία κράτους μέλους· δ) γεωγραφική ένδειξη· ε) δίπλωμα ευρεσιτεχνίας, όπως προβλέπεται στη νομοθεσία κράτους μέλους· στ) συμπληρωματικό πιστοποιητικό προστασίας για τα φάρμακα, όπως προβλέπεται στον κανονισμό (ΕΚ) αριθ. 469/2009 του Ευρωπαϊκού Κοινοβουλίου και του Συμβουλίου[16]· ζ) συμπληρωματικό πιστοποιητικό προστασίας για τα φυτοπροστατευτικά προϊόντα, όπως προβλέπεται στον κανονισμό (ΕΚ) αριθ. 1610/96 του Ευρωπαϊκού Κοινοβουλίου και του Συμβουλίου[17]· η) κοινοτικό δικαίωμα επί φυτικής ποικιλίας, όπως προβλέπεται στον κανονισμό (ΕΚ) αριθ. 2100/94 του Συμβουλίου[18]· θ) δικαίωμα επί φυτικής ποικιλίας, όπως προβλέπεται στη νομοθεσία κράτους μέλους· ι) τοπογραφία προϊόντος ημιαγωγών, όπως προβλέπεται στη νομοθεσία κράτους μέλους· ια) υπόδειγμα χρησιμότητας, όπως προβλέπεται στη νομοθεσία κράτους μέλους· ιβ) εμπορική επωνυμία, εφόσον προστατεύεται ως αποκλειστικό δικαίωμα διανοητικής ιδιοκτησίας από τη νομοθεσία κράτους μέλους· ιγ) κάθε άλλο δικαίωμα που έχει καθιερωθεί ως αποκλειστικό δικαίωμα διανοητικής ιδιοκτησίας από τη νομοθεσία της Ένωσης· (2) «σήμα: α) κοινοτικό σήμα, όπως προβλέπεται στον κανονισμό (ΕΚ) αριθ. 207/2009 του Συμβουλίου[19]· β) σήμα καταχωρισμένο σε κράτος μέλος ή, όσον αφορά το Βέλγιο, το Λουξεμβούργο και τις Κάτω Χώρες, στο Γραφείο Διανοητικής Ιδιοκτησίας της Μπενελούξ· γ) σήμα που έχει καταχωριστεί δυνάμει διεθνών διευθετήσεων, οι οποίες ισχύουν σε κράτος μέλος· δ) σήμα που έχει καταχωριστεί δυνάμει διεθνών διευθετήσεων, οι οποίες ισχύουν στην Ένωση· (3) «σχέδιο ή υπόδειγμα: α) κοινοτικό σχέδιο ή υπόδειγμα, όπως προβλέπεται στον κανονισμό (ΕΚ) αριθ. 6/2002[20]· β) σχέδιο ή υπόδειγμα καταχωρισμένο σε κράτος μέλος· γ) σχέδιο ή υπόδειγμα που έχει καταχωριστεί δυνάμει διεθνών διευθετήσεων, οι οποίες ισχύουν σε κράτος μέλος· δ) σχέδιο ή υπόδειγμα που έχει καταχωριστεί δυνάμει διεθνών διευθετήσεων, οι οποίες ισχύουν στην Ένωση· (4) «γεωγραφική ένδειξη: α) προστατευόμενη γεωγραφική ένδειξη ή ονομασία προέλευσης γεωργικών προϊόντων και τροφίμων, όπως προβλέπεται στον κανονισμό (ΕΚ) αριθ. 510/2006 του Συμβουλίου[21]· β) ονομασία προέλευσης ή γεωγραφική ένδειξη οίνου, όπως προβλέπεται στον κανονισμό (ΕΚ) αριθ. 1234/2007 του Συμβουλίου[22]· γ) γεωγραφική ονομασία αρωματισμένου οίνου, όπως προβλέπεται στον κανονισμό (ΕΟΚ) αριθ. 1601/1991 του Συμβουλίου[23]· δ) γεωγραφική ένδειξη αλκοολούχων ποτών, όπως προβλέπεται στον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου[24]· ε) γεωγραφική ένδειξη άλλων προϊόντων εκτός των οίνων, των αλκοολούχων ποτών, των γεωργικών προϊόντων ή των τροφίμων, εφόσον έχει καθιερωθεί ως αποκλειστικό δικαίωμα διανοητικής ιδιοκτησίας από νομοθεσία κράτους μέλους ή της Ένωσης· στ) γεωγραφική ένδειξη όπως προβλέπεται σε συμφωνίες μεταξύ της Ένωσης και τρίτων χωρών και όπως αυτή αναγράφεται στις εν λόγω συμφωνίες· (5) «εμπορεύματα παραποίησης / απομίμησης: α) εμπορεύματα τα οποία είναι αντικείμενο ενέργειας παραβίασης σήματος και φέρουν χωρίς άδεια σήμα ίδιο με το σήμα που έχει εγκύρως καταχωριστεί για τους ίδιους τύπους εμπορευμάτων, ή που δεν δύναται να διακριθεί ως προς τα βασικά του χαρακτηριστικά από το εν λόγω σήμα· β) εμπορεύματα τα οποία είναι αντικείμενο ενέργειας παραβίασης γεωγραφικής ένδειξης και φέρουν – ή περιγράφονται με – προστατευόμενο όνομα ή όρο όσον αφορά την εν λόγω γεωγραφική ένδειξη· (6) «πειρατικά εμπορεύματα: εμπορεύματα τα οποία είναι αντικείμενο ενέργειας παραβίασης δικαιώματος πνευματικής ιδιοκτησίας ή συγγενικού δικαιώματος και τα οποία είναι ή περιέχουν αντίγραφα κατασκευασμένα χωρίς τη συγκατάθεση είτε του κατόχου πνευματικής ιδιοκτησίας ή συγγενικού δικαιώματος ή δικαιώματος επί σχεδίου ή υποδείγματος, ανεξαρτήτως του αν έχει καταχωριστεί, είτε προσώπου στο οποίο έχει δοθεί η άδεια από αυτόν τον κάτοχο στη χώρα παραγωγής· (7) «εμπορεύματα που θεωρούνται ύποπτα ότι παραβιάζουν δικαίωμα διανοητικής ιδιοκτησίας: εμπορεύματα για τα οποία υπάρχουν επαρκή αποδεικτικά στοιχεία που πείθουν τις τελωνειακές αρχές ότι, στο κράτος μέλος όπου ευρίσκονται, τα εν λόγω εμπορεύματα είναι εκ πρώτης όψεως: α) εμπορεύματα τα οποία είναι αντικείμενο ενέργειας παραβίασης δικαιώματος διανοητικής ιδιοκτησίας βάσει της νομοθεσίας της Ένωσης ή του εν λόγω κράτους μέλους· β) συσκευές, προϊόντα ή κατασκευαστικά στοιχεία που παρακάμπτουν κάθε τεχνολογία, συσκευή ή κατασκευαστικό στοιχείο που, κατά την κανονική τους λειτουργία, εμποδίζουν ή περιορίζουν πράξεις όσον αφορά έργα οι οποίες δεν επιτρέπονται από τον κάτοχο πνευματικής ιδιοκτησίας ή συγγενικού δικαιώματος πνευματικής ιδιοκτησίας και οι οποίες παραβιάζουν δικαίωμα διανοητικής ιδιοκτησίας βάσει της νομοθεσίας του εν λόγω κράτους μέλους· γ) κάθε καλούπι ή μήτρα που προορίζεται ή έχει προσαρμοστεί ειδικά για την κατασκευή εμπορευμάτων που παραβιάζουν δικαίωμα διανοητικής ιδιοκτησίας, εφόσον τα εν λόγω καλούπια ή μήτρες παραβιάζουν τα δικαιώματα του κατόχου, βάσει της νομοθεσίας της Ένωσης ή της νομοθεσίας του εν λόγω κράτους μέλους· (8) «αίτηση: αίτημα που υποβάλλεται στις τελωνειακές αρχές για παρέμβασή τους, στις περιπτώσεις που τα εμπορεύματα θεωρούνται ύποπτα ότι παραβιάζουν δικαίωμα διανοητικής ιδιοκτησίας· (9) «εθνική αίτηση: αίτηση με την οποία ζητείται από τις τελωνειακές αρχές ενός κράτους μέλους να ασκήσουν παρέμβαση στο εν λόγω κράτος μέλος· (10) «αίτηση στην Ένωση: αίτηση που υποβάλλεται σε ένα κράτος μέλος και με την οποία ζητείται από τις τελωνειακές αρχές του εν λόγω κράτους μέλους και ενός ή περισσοτέρων άλλων κρατών μελών να ασκήσουν παρέμβαση στα αντίστοιχα κράτη μέλη· (11) «αιτών: το πρόσωπο που υποβάλλει αίτηση επ’ ονόματί του· (12) «κάτοχος των εμπορευμάτων: το πρόσωπο που έχει την κυριότητα ή παρεμφερές δικαίωμα διάθεσης των εμπορευμάτων ή που ασκεί φυσικό έλεγχο επ’ αυτών· (13) «διασαφιστής: ο διασαφιστής όπως αυτός αναφέρεται στο άρθρο 4 σημείο 18 του κανονισμού (ΕΟΚ) αριθ. 2913/92· (14) «καταστροφή: η φυσική καταστροφή, η ανακύκλωση ή η διάθεση των εμπορευμάτων εκτός εμπορικής κυκλοφορίας, ούτως ώστε να αποφευχθεί ζημία του υπέρ ου η απόφαση που κάνει δεκτή την αίτηση· (15) «επιτήρηση από τις τελωνειακές αρχές: η επιτήρηση από τις τελωνειακές αρχές όπως αναφέρεται στο άρθρο 4 σημείο 13 του κανονισμού (ΕΟΚ) αριθ. 2913/92· (16) «τελωνειακό έδαφος της Ένωσης: το τελωνειακό έδαφος της Κοινότητας όπως αναφέρεται στο άρθρο 3 του κανονισμού (ΕΟΚ) αριθ. 2913/92· (17) «άδεια παραλαβής των εμπορευμάτων: η πράξη των τελωνειακών αρχών βάσει της οποίας τα εμπορεύματα καθίστανται διαθέσιμα εν όψει του προορισμού τους, σύμφωνα με το τελωνειακό καθεστώς στο οποίο έχουν υπαχθεί. Άρθρο 3 Εφαρμοστέο δίκαιο Υπό την επιφύλαξη του άρθρου 8 του κανονισμού (ΕΚ) αριθ. 864/2007[25], εφαρμόζεται η νομοθεσία του κράτους μέλους στο οποίο τα εμπορεύματα εμπίπτουν σε μια από τις περιπτώσεις που αναφέρονται στο άρθρο 1 παράγραφος 1, προκειμένου να προσδιοριστεί αν η χρήση των εν λόγω εμπορευμάτων γεννά υπόνοιες για παραβίαση δικαιώματος διανοητικής ιδιοκτησίας ή έχει παραβιάσει δικαίωμα διανοητικής ιδιοκτησίας. ΚΕΦΑΛΑΙΟ ΙΙ ΑΙΤΗΣΕΙΣ ΠΑΡΕΜΒΑΣΗΣ ΤΩΝ ΤΕΛΩΝΕΙΑΚΩΝ ΑΡΧΩΝ Τμήμα 1 Υποβολή αιτήσεων παρέμβασης Άρθρο 4 Πρόσωπα που δικαιούνται να υποβάλουν αίτηση 1. Τα πρόσωπα που δικαιούνται να υποβάλουν εθνική αίτηση ή αίτηση στην Ένωση είναι τα εξής: α) κάτοχοι δικαιωμάτων διανοητικής ιδιοκτησίας· β) φορείς συλλογικής διαχείρισης δικαιωμάτων διανοητικής ιδιοκτησίας, των οποίων έχει κανονικά αναγνωριστεί το δικαίωμα να αντιπροσωπεύουν τους κατόχους δικαιωμάτων πνευματικής ιδιοκτησίας ή συγγενικών δικαιωμάτων· γ) επαγγελματικοί φορείς υπεράσπισης, των οποίων έχει κανονικά αναγνωριστεί το δικαίωμα να αντιπροσωπεύουν τους κατόχους δικαιωμάτων διανοητικής ιδιοκτησίας· δ) ομάδες κατά την έννοια του άρθρου 5 παράγραφος 1 του κανονισμού (ΕΚ) αριθ. 510/2006, ομάδες παραγωγών κατά την έννοια του άρθρου 118ε του κανονισμού (ΕΚ) αριθ. 1234/2007 ή παρεμφερείς ομάδες παραγωγών, προβλεπόμενες στη νομοθεσία της Ένωσης που διέπει τις γεωγραφικές ενδείξεις, οι οποίες αντιπροσωπεύουν τους παραγωγούς μιας γεωγραφικής ένδειξης ή αντιπρόσωποι των εν λόγω ομάδων· επιχειρήσεις που δικαιούνται να χρησιμοποιούν ορισμένη γεωγραφική ένδειξη· καθώς και οργανισμοί ελέγχου αρμόδιοι για τέτοια γεωγραφική ένδειξη. 2. Επιπλέον των προσώπων που αναφέρονται στην παράγραφο 1, δικαιούνται να υποβάλουν εθνική αίτηση τα εξής πρόσωπα: α) κάθε άλλο πρόσωπο εξουσιοδοτημένο να χρησιμοποιεί δικαιώματα διανοητικής ιδιοκτησίας· β) ομάδες παραγωγών, προβλεπόμενες στη νομοθεσία των κρατών μελών που διέπει τις γεωγραφικές ενδείξεις, οι οποίες αντιπροσωπεύουν τους παραγωγούς μιας γεωγραφικής ένδειξης ή αντιπρόσωποι των εν λόγω ομάδων, επιχειρήσεις που δικαιούνται να χρησιμοποιούν ορισμένη γεωγραφική ένδειξη, καθώς και οργανισμοί ελέγχου αρμόδιοι για τέτοια γεωγραφική ένδειξη. 3. Επιπλέον των προσώπων που αναφέρονται στην παράγραφο 1, δικαιούται να υποβάλει αίτηση στην Ένωση ο κάτοχος αποκλειστικής άδειας η οποία καλύπτει το τελωνειακό έδαφος της Ένωσης. 4. Όλα τα πρόσωπα που δικαιούνται να υποβάλουν αίτηση δυνάμει των παραγράφων 1, 2 και 3 πρέπει να έχουν την ικανότητα να κινούν διαδικασία για παραβίαση δικαιωμάτων διανοητικής ιδιοκτησίας στο κράτος μέλος όπου ευρίσκονται τα εμπορεύματα. Άρθρο 5 Δικαιώματα διανοητικής ιδιοκτησίας που καλύπτονται από αιτήσεις στην Ένωση Αίτηση στην Ένωση δύναται να υποβάλλεται για κάθε δικαίωμα διανοητικής ιδιοκτησίας το οποίο ισχύει σε ολόκληρη την Ένωση. Άρθρο 6 Υποβολή αιτήσεων 1. Τα πρόσωπα που αναφέρονται στο άρθρο 4 δύνανται να ζητούν παρέμβαση των τελωνειακών αρχών, στις περιπτώσεις που η χρήση των εμπορευμάτων γεννά υπόνοιες ότι παραβιάζει δικαίωμα διανοητικής ιδιοκτησίας, υποβάλλοντας αίτηση στην αρμόδια τελωνειακή υπηρεσία. Η αίτηση υποβάλλεται με το έντυπο που αναφέρεται στην παράγραφο 3. 2. Κάθε κράτος μέλος ορίζει την τελωνειακή υπηρεσία που είναι αρμόδια να παραλαμβάνει και να εξετάζει τις αιτήσεις. Το κράτος μέλος ενημερώνει αναλόγως την Επιτροπή, η δε Επιτροπή δημοσιεύει τον κατάλογο των αρμόδιων τελωνειακών υπηρεσιών που έχουν οριστεί από τα κράτη μέλη. 3. Η Επιτροπή ορίζει, με εκτελεστικές πράξεις, το έντυπο της αίτησης. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που αναφέρεται στο άρθρο 29 παράγραφος 2. Στο έντυπο απαιτείται να παρέχονται από τον αιτούντα τα ακόλουθα, ιδίως, στοιχεία: α) στοιχεία του αιτούντος· β) ιδιότητα του αιτούντος κατά την έννοια του άρθρου 4· γ) συνοδευτικά έγγραφα που πρέπει να προσκομιστούν ώστε να πεισθεί η τελωνειακή υπηρεσία ότι ο αιτών είναι πρόσωπο που δικαιούται να υποβάλει την αίτηση· δ) το πληρεξούσιο των φυσικών ή νομικών προσώπων που αντιπροσωπεύουν τον αιτούντα, σύμφωνα με τη νομοθεσία του κράτους μέλους στο οποίο υποβάλλεται η αίτηση· ε) το ή τα δικαιώματα διανοητικής ιδιοκτησίας που πρέπει να τύχουν εφαρμογής· στ) στην περίπτωση αίτησης στην Ένωση, το κράτος μέλος ή τα κράτη μέλη εντός των οποίων ζητείται η παρέμβαση των τελωνειακών αρχών· ζ) ειδικά και τεχνικά δεδομένα για τα αυθεντικά εμπορεύματα, συμπεριλαμβανομένων εικόνων, όπου ενδείκνυται· η) τα αναγκαία στοιχεία, που πρέπει να επισυνάπτονται στο έντυπο, τα οποία επιτρέπουν την άμεση αναγνώριση από τις τελωνειακές αρχές των εκάστοτε εμπορευμάτων· θ) κάθε στοιχείο που θα επιτρέψει στις τελωνειακές αρχές να αναλύσουν και να αξιολογήσουν τον κίνδυνο παραβίασης του ή των σχετικών δικαιωμάτων διανοητικής ιδιοκτησίας· ι) όνομα και διεύθυνση του ή των αντιπροσώπων του αιτούντος που είναι υπεύθυνοι για νομικά και τεχνικά θέματα· ια) δέσμευση του αιτούντος να κοινοποιήσει στην αρμόδια τελωνειακή υπηρεσία οποιαδήποτε από τις προβλεπόμενες στο άρθρο 14 περιστάσεις· ιβ) δέσμευση του αιτούντος να διαβιβάσει και να επικαιροποιήσει κάθε στοιχείο που θα επιτρέψει στις τελωνειακές αρχές να αναλύσουν και να αξιολογήσουν τον κίνδυνο παραβίασης του ή των σχετικών δικαιωμάτων διανοητικής ιδιοκτησίας· ιγ) δέσμευση του αιτούντος να αναλάβει ευθύνη υπό τους όρους του άρθρου 26· ιδ) δέσμευση του αιτούντος να αναλάβει τα έξοδα που αναφέρονται στο άρθρο 27 υπό τους εκεί αναγραφόμενους όρους· ιε) δέσμευση του αιτούντος να συμφωνήσει ότι τα δεδομένα που θα παρασχεθούν από αυτόν θα υπόκεινται σε επεξεργασία από την Επιτροπή. 4. Όταν υπάρχουν διαθέσιμα μηχανογραφημένα συστήματα για την παραλαβή και την επεξεργασία αιτήσεων, οι αιτήσεις υποβάλλονται με τη χρησιμοποίηση τεχνικών ηλεκτρονικής επεξεργασίας δεδομένων. 5. Στις περιπτώσεις που η αίτηση υποβάλλεται μετά την κοινοποίηση, από τις τελωνειακές αρχές, της αναστολής της χορήγησης άδειας παραλαβής ή της δέσμευσης των εμπορευμάτων, σύμφωνα με το άρθρο 17 παράγραφος 4, η εν λόγω αίτηση πληροί τις ακόλουθες επιπρόσθετες απαιτήσεις: α) υποβάλλεται στην αρμόδια τελωνειακή υπηρεσία εντός τεσσάρων εργασίμων ημερών από την κοινοποίηση της αναστολής της χορήγησης άδειας παραλαβής ή της δέσμευσης των εμπορευμάτων· β) πρόκειται για εθνική αίτηση· γ) περιέχει τα απαιτούμενα στοιχεία που αναφέρονται στην παράγραφο 3. Ωστόσο, ο αιτών επιτρέπεται να παραλείπει τα λεπτομερή στοιχεία που αναφέρονται στην παράγραφο 3 στοιχεία ζ) έως θ). Τμήμα 2 Αποφάσεις για τις αιτήσεις παρέμβασης Άρθρο 7 Εξέταση των αιτήσεων 1. Εάν, μετά την παραλαβή της αίτησης, η αρμόδια τελωνειακή υπηρεσία κρίνει ότι δεν περιέχει όλα τα απαιτούμενα στοιχεία βάσει του άρθρου 6 παράγραφος 3, η αρμόδια τελωνειακή υπηρεσία ζητεί από τον αιτούντα να προσκομίσει τα ελλείποντα στοιχεία εντός 10 εργασίμων ημερών από την αποστολή της κοινοποίησης. Στις περιπτώσεις αυτές, η προθεσμία που αναφέρεται στο άρθρο 8 πρώτο εδάφιο αναστέλλεται μέχρις ότου ληφθούν τα σχετικά στοιχεία. 2. Εάν ο αιτών δεν προσκομίσει τα ελλείποντα στοιχεία εντός της προθεσμίας που αναφέρεται στην παράγραφο 1, η αρμόδια τελωνειακή υπηρεσία απορρίπτει την αίτηση. 3. Κανένα τέλος δεν χρεώνεται στον αιτούντα για την κάλυψη της διοικητικής δαπάνης την οποία συνεπάγεται η εξέταση της αίτησης. Άρθρο 8 Κοινοποίηση αποφάσεων που κάνουν δεκτή ή απορρίπτουν αίτηση παρέμβασης Η αρμόδια τελωνειακή υπηρεσία κοινοποιεί στον αιτούντα την απόφασή της να κάνει δεκτή ή να απορρίψει την αίτηση, εντός 30 εργασίμων ημερών από την παραλαβή της αίτησης. Ωστόσο, εάν έχει κοινοποιηθεί προηγουμένως στον αιτούντα η αναστολή χορήγησης της άδειας παραλαβής ή η δέσμευση των εμπορευμάτων από τις τελωνειακές αρχές, η αρμόδια τελωνειακή υπηρεσία κοινοποιεί στον αιτούντα την απόφασή της να κάνει δεκτή ή να απορρίψει την αίτηση, εντός μίας εργάσιμης ημέρας από την παραλαβή της αίτησης. Άρθρο 9 Αποφάσεις σχετικά με τις αιτήσεις παρέμβασης 1. Οι αποφάσεις που κάνουν δεκτή εθνική αίτηση, οι αποφάσεις για ανάκληση των εν λόγω αποφάσεων ή για τροποποίησή τους και οι αποφάσεις για παράταση του διαστήματος παρέμβασης των τελωνειακών αρχών αρχίζουν να ισχύουν στο κράτος μέλος όπου υποβλήθηκε η εθνική αίτηση από την ημερομηνία έκδοσής τους. 2. Οι αποφάσεις που κάνουν δεκτή αίτηση στην Ένωση, οι αποφάσεις για ανάκληση των εν λόγω αποφάσεων ή για τροποποίησή τους και οι αποφάσεις για παράταση του διαστήματος παρέμβασης των τελωνειακών αρχών παράγουν αποτελέσματα ως εξής: α) στο κράτος μέλος όπου υποβλήθηκε η εθνική αίτηση, από την ημερομηνία έκδοσης· β) σε όλα τα άλλα κράτη μέλη όπου ζητείται παρέμβαση των τελωνειακών αρχών, από την ημερομηνία κατά την οποία γίνεται κοινοποίηση στις τελωνειακές αρχές σύμφωνα με το άρθρο 13 παράγραφος 2 και υπό την προϋπόθεση ότι ο υπέρ ου η απόφαση έχει εκπληρώσει τις υποχρεώσεις του βάσει του άρθρου 27 παράγραφος 3. Άρθρο 10 Διάστημα παρέμβασης των τελωνειακών αρχών 1. Όταν κάνει δεκτή μια αίτηση, η αρμόδια τελωνειακή υπηρεσία καθορίζει το διάστημα παρέμβασης των τελωνειακών αρχών. Το διάστημα αρχίζει από την ημερομηνία έκδοσης της απόφασης με την οποία έγινε δεκτή η αίτηση και δεν υπερβαίνει το ένα έτος. 2. Εάν η αίτηση η οποία υποβάλλεται μετά την κοινοποίηση, από τις τελωνειακές αρχές, της αναστολής της χορήγησης άδειας παραλαβής ή της δέσμευσης των εμπορευμάτων, σύμφωνα με το άρθρο 17 παράγραφος 4, δεν περιλαμβάνει τα λεπτομερή στοιχεία που αναφέρονται στο άρθρο 6 παράγραφος 3 στοιχεία ζ) έως θ), γίνεται δεκτή μόνον για την αναστολή της χορήγησης άδειας παραλαβής ή τη δέσμευση των εν λόγω εμπορευμάτων. 3. Εάν ένα δικαίωμα διανοητικής ιδιοκτησίας παύσει να παράγει αποτελέσματα ή εάν ο αιτών παύσει, για άλλους λόγους, να είναι το πρόσωπο που δικαιούται να υποβάλει αίτηση, οι τελωνειακές αρχές δεν παρεμβαίνουν. Η απόφαση που κάνει δεκτή την αίτηση ανακαλείται ή τροποποιείται αναλόγως από τις τελωνειακές αρχές που εξέδωσαν την απόφαση. Άρθρο 11 Παράταση του διαστήματος παρέμβασης των τελωνειακών αρχών 1. Κατά τη λήξη του διαστήματος παρέμβασης των τελωνειακών αρχών, και υπό τον όρο ότι έχουν εξοφληθεί προηγουμένως από τον υπέρ ου η απόφαση όλες οι οφειλές του προς τις τελωνειακές αρχές βάσει του παρόντος κανονισμού, η τελωνειακή υπηρεσία που έλαβε την αρχική απόφαση δύναται, μετά από αίτημα του υπέρ ου η απόφαση που κάνει δεκτή την αίτηση, να παρατείνει αυτό το διάστημα. 2. Εάν το αίτημα για παράταση του διαστήματος παρέμβασης των τελωνειακών αρχών υποβληθεί λιγότερες από 30 εργάσιμες ημέρες πριν από τη λήξη ισχύος της εν λόγω απόφασης, η αρμόδια τελωνειακή υπηρεσία δύναται να αρνηθεί την παράταση. 3. Στο αίτημα για παράταση του διαστήματος παρέμβασης των τελωνειακών αρχών αναφέρεται κάθε μεταβολή των στοιχείων που παρέχονται βάσει του άρθρου 6 παράγραφος 3. 4. Η αρμόδια τελωνειακή υπηρεσία κοινοποιεί την απόφασή της για παράταση στον υπέρ ου η απόφαση που κάνει δεκτή την αίτηση, εντός 30 εργασίμων ημερών από την παραλαβή του εν λόγω αιτήματος. 5. Η παράταση του διαστήματος παρέμβασης των τελωνειακών αρχών αρχίζει από την ημερομηνία έκδοσης της απόφασης για χορήγηση της παράτασης και δεν υπερβαίνει το ένα έτος. Εάν ένα δικαίωμα διανοητικής ιδιοκτησίας παύσει να παράγει αποτελέσματα ή εάν ο αιτών παύσει, για άλλους λόγους, να είναι το πρόσωπο που δικαιούται να υποβάλει αίτηση, οι τελωνειακές αρχές δεν παρεμβαίνουν. Η απόφαση για χορήγηση της παράτασης ανακαλείται ή τροποποιείται αναλόγως από τις τελωνειακές αρχές που εξέδωσαν την απόφαση. 6. Κανένα τέλος δεν χρεώνεται στον υπέρ ου η απόφαση για την κάλυψη της διοικητικής δαπάνης την οποία συνεπάγεται η εξέταση του αιτήματος παράτασης. 7. Η Επιτροπή ορίζει, με εκτελεστικές πράξεις, το έντυπο της αίτησης παράτασης. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που αναφέρεται στο άρθρο 29 παράγραφος 2. Άρθρο 12 Τροποποίηση της απόφασης όσον αφορά τα δικαιώματα διανοητικής ιδιοκτησίας Η αρμόδια τελωνειακή υπηρεσία η οποία εξέδωσε την απόφαση που κάνει δεκτή την αίτηση δύναται, κατόπιν αιτήματος του υπέρ ου η απόφαση, να τροποποιήσει τον κατάλογο δικαιωμάτων διανοητικής ιδιοκτησίας στην εν λόγω απόφαση. Στην περίπτωση αίτησης στην Ένωση, κάθε τροποποίηση που συνίσταται σε προσθήκη δικαιωμάτων διανοητικής ιδιοκτησίας περιορίζεται στα δικαιώματα διανοητικής ιδιοκτησίας που καλύπτονται από το άρθρο 5. Άρθρο 13 Υποχρεώσεις κοινοποίησης από την αρμόδια τελωνειακή υπηρεσία 1. Η αρμόδια τελωνειακή υπηρεσία στην οποία έχει υποβληθεί εθνική αίτηση διαβιβάζει τις ακόλουθες αποφάσεις στα τελωνεία του οικείου κράτους μέλους, αμέσως μετά την έκδοσή τους: α) τις αποφάσεις της που κάνουν δεκτή εθνική αίτηση· β) τις αποφάσεις της για ανάκληση αποφάσεων που κάνουν δεκτή εθνική αίτηση· γ) τις αποφάσεις της για τροποποίηση αποφάσεων που κάνουν δεκτή εθνική αίτηση· δ) τις αποφάσεις της για παράταση του διαστήματος παρέμβασης των τελωνειακών αρχών. 2. Η αρμόδια τελωνειακή υπηρεσία στην οποία έχει υποβληθεί αίτηση στην Ένωση διαβιβάζει τις ακόλουθες αποφάσεις στην αρμόδια τελωνειακή υπηρεσία του κράτους μέλους ή των κρατών μελών που αναφέρονται στην αίτηση στην Ένωση: α) αποφάσεις που κάνουν δεκτή αίτηση στην Ένωση· β) αποφάσεις ανάκλησης αποφάσεων που κάνουν δεκτή αίτηση στην Ένωση· γ) αποφάσεις τροποποίησης αποφάσεων που κάνουν δεκτή αίτηση στην Ένωση· δ) αποφάσεις παράτασης ή άρνησης παράτασης του διαστήματος παρέμβασης των τελωνειακών αρχών· ε) αποφάσεις αναστολής των παρεμβάσεων των τελωνειακών αρχών βάσει του άρθρου 15 παράγραφος 2. Η αρμόδια τελωνειακή υπηρεσία του κράτους μέλους ή των κρατών μελών που αναφέρονται στην αίτηση στην Ένωση διαβιβάζει αμέσως κατόπιν αυτές τις αποφάσεις στα οικεία τελωνεία. 3. Μόλις δημιουργηθεί η κεντρική βάση δεδομένων της Επιτροπής που αναφέρεται στο άρθρο 31 παράγραφος 3, όλες οι ανταλλαγές δεδομένων σχετικά με αποφάσεις που αφορούν αιτήσεις παρέμβασης, συνοδευτικά έγγραφα και κοινοποιήσεις μεταξύ των τελωνειακών αρχών των κρατών μελών πραγματοποιούνται μέσω αυτής της βάσης δεδομένων. Άρθρο 14 Υποχρεώσεις κοινοποίησης από τον υπέρ ου η απόφαση που κάνει δεκτή την αίτηση Ο υπέρ ου η απόφαση που κάνει δεκτή την αίτηση κοινοποιεί στην αρμόδια τελωνειακή υπηρεσία που εξέδωσε την εν λόγω απόφαση οποιαδήποτε από τις ακόλουθες περιπτώσεις: α) ένα δικαίωμα διανοητικής ιδιοκτησίας που καλύπτεται από την αίτησή του παύει να παράγει αποτελέσματα· β) ο υπέρ ου η απόφαση παύει, για άλλους λόγους, να είναι το πρόσωπο που δικαιούται να υποβάλει την αίτηση· γ) τροποποιήσεις στα στοιχεία που απαιτούνται βάσει του άρθρου 6 παράγραφος 3. Άρθρο 15 Αθέτηση υποχρεώσεων από τον υπέρ ου η απόφαση που κάνει δεκτή την αίτηση 1. Εάν ο υπέρ ου η απόφαση που κάνει δεκτή την αίτηση χρησιμοποιεί τις πληροφορίες που έχουν παρασχεθεί από τις τελωνειακές αρχές για άλλους σκοπούς εκτός των προβλεπομένων στο άρθρο 19, η αρμόδια τελωνειακή υπηρεσία δύναται: α) να αναστείλει την απόφαση που κάνει δεκτή την αίτηση στο κράτος μέλος όπου παρασχέθηκαν ή χρησιμοποιήθηκαν οι πληροφορίες, μέχρι τη λήξη του διαστήματος παρέμβασης των τελωνειακών αρχών· β) να αρνηθεί να παρατείνει το διάστημα παρέμβασης των τελωνειακών αρχών. 2. Η αρμόδια τελωνειακή υπηρεσία δύναται να αποφασίσει να αναστείλει την παρέμβαση των τελωνειακών αρχών, μέχρι τη λήξη του διαστήματος παρέμβασης των τελωνειακών αρχών, σε περίπτωση που ο υπέρ ου η απόφαση: α) δεν τηρήσει τις υποχρεώσεις του για κοινοποίηση, βάσει του άρθρου 14· β) δεν συμμορφωθεί με τις απαιτήσεις του άρθρου 18 παράγραφος 2, που αφορούν την επιστροφή των δειγμάτων· γ) δεν τηρήσει τις υποχρεώσεις του, βάσει του άρθρου 27 παράγραφοι 1 και 3, όσον αφορά τα έξοδα και τη μετάφραση· δ) δεν κινήσει διαδικασία, όπως προβλέπεται στο άρθρο 20 παράγραφος 1, στο άρθρο 23 παράγραφος 4 ή στο άρθρο 24 παράγραφος 9. Στην περίπτωση αίτησης στην Ένωση, η απόφαση να ανασταλεί η παρέμβαση των τελωνειακών αρχών παράγει αποτελέσματα μόνον στο κράτος μέλος όπου ελήφθη αυτή η απόφαση. ΚΕΦΑΛΑΙΟ IV ΔΙΑΤΑΞΕΙΣ ΠΟΥ ΔΙΕΠΟΥΝ ΤΗΝ ΠΑΡΕΜΒΑΣΗ ΤΩΝ ΤΕΛΩΝΕΙΑΚΩΝ ΑΡΧΩΝ Τμήμα 1 Αναστολή χορήγησης της άδειας παραλαβής ή δέσμευση των εμπορευμάτων που θεωρούνται ύποπτα ότι παραβιάζουν δικαίωμα διανοητικής ιδιοκτησίας Άρθρο 16 Αναστολή χορήγησης της άδειας παραλαβής ή δέσμευση των εμπορευμάτων αφού γίνει δεκτή η αίτηση 1. Εάν οι τελωνειακές αρχές κράτους μέλους εντοπίσουν, σε μια από τις περιπτώσεις που αναφέρονται στο άρθρο 1 παράγραφος 1, εμπορεύματα που θεωρούνται ύποπτα ότι παραβιάζουν δικαίωμα διανοητικής ιδιοκτησίας που καλύπτεται από απόφαση που κάνει δεκτή αίτηση παρέμβασης, λαμβάνουν απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους. 2. Πριν εκδώσουν την απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, οι τελωνειακές αρχές μπορούν να ζητήσουν από τον υπέρ ου η απόφαση που κάνει δεκτή την αίτηση να τους παράσχει κάθε σχετική πληροφορία. Οι τελωνειακές αρχές μπορούν επίσης να παράσχουν στον υπέρ ου η απόφαση πληροφορίες σχετικά με τον πραγματικό ή εικαζόμενο αριθμό τεμαχίων, τη φύση τους, καθώς και εικόνες τους, όπου ενδείκνυται. 3. Πριν εκδώσουν την απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, οι τελωνειακές αρχές γνωστοποιούν την πρόθεσή τους στον διασαφιστή ή, σε περιπτώσεις που πρόκειται να γίνει δέσμευση των εμπορευμάτων, στον κάτοχο των εμπορευμάτων. Παρέχεται η δυνατότητα στον διασαφιστή ή τον κάτοχο των εμπορευμάτων να εκφράσει τις απόψεις του, εντός τριών εργασίμων ημερών από την αποστολή της εν λόγω γνωστοποίησης. 4. Οι τελωνειακές αρχές κοινοποιούν στον υπέρ ου η απόφαση που κάνει δεκτή την αίτηση και στον διασαφιστή ή τον κάτοχο των εμπορευμάτων την απόφασή τους να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, εντός μίας εργάσιμης ημέρας από την έκδοση της απόφασής τους. Η κοινοποίηση προς τον διασαφιστή ή τον κάτοχο των εμπορευμάτων περιλαμβάνει πληροφορίες σχετικά με τις έννομες συνέπειες που προβλέπονται στο άρθρο 20, όσον αφορά άλλα εμπορεύματα εκτός από τα εμπορεύματα παραποίησης / απομίμησης και τα πειρατικά εμπορεύματα, και στο άρθρο 23, όσον αφορά εμπορεύματα παραποίησης / απομίμησης και πειρατικά εμπορεύματα. 5. Οι τελωνειακές αρχές ενημερώνουν τον υπέρ ου η απόφαση που κάνει δεκτή την αίτηση, καθώς και τον διασαφιστή ή τον κάτοχο των εμπορευμάτων, σχετικά με την πραγματική ή εικαζόμενη ποσότητα, την πραγματική ή εικαζόμενη φύση των εμπορευμάτων, μαζί με εικόνες τους, όπου ενδείκνυται, των οποίων έχει ανασταλεί η χορήγηση άδειας παραλαβής ή έχει γίνει δέσμευση. 6. Εάν τα πρόσωπα που θεωρούνται κάτοχοι των εμπορευμάτων είναι πλείονα, οι τελωνειακές αρχές δεν υποχρεούνται να ενημερώσουν περισσότερα από ένα εξ αυτών. Άρθρο 17 Αναστολή χορήγησης της άδειας παραλαβής ή δέσμευση των εμπορευμάτων χωρίς να έχει γίνει δεκτή αίτηση 1. Εάν οι τελωνειακές αρχές, κατά τη διάρκεια παρέμβασης σε μια από τις περιπτώσεις που αναφέρονται στο άρθρο 1 παράγραφος 1, εντοπίσουν εμπορεύματα που θεωρούνται ύποπτα ότι παραβιάζουν δικαίωμα διανοητικής ιδιοκτησίας, δύνανται να αναστείλουν τη χορήγηση άδειας παραλαβής των εν λόγω εμπορευμάτων ή να προβούν στη δέσμευσή τους, πριν τους κοινοποιηθεί απόφαση που κάνει δεκτή αίτηση όσον αφορά τα εμπορεύματα αυτά. 2. Πριν εκδώσουν την απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, οι τελωνειακές αρχές, χωρίς να ανακοινώσουν άλλες πληροφορίες εκτός από τον πραγματικό ή τον εικαζόμενο αριθμό τεμαχίων, τη φύση τους, καθώς και εικόνες τους, όπου ενδείκνυται, μπορούν να ζητήσουν από κάθε πρόσωπο που δικαιούται να υποβάλει αίτηση σχετικά με την εικαζόμενη παραβίαση δικαιωμάτων διανοητικής ιδιοκτησίας να τους παράσχει κάθε σχετική πληροφορία. 3. Πριν εκδώσουν απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, οι τελωνειακές αρχές, γνωστοποιούν την πρόθεσή τους στον διασαφιστή ή, σε περιπτώσεις που πρόκειται να γίνει δέσμευση των εμπορευμάτων, στον κάτοχο των εμπορευμάτων. Παρέχεται η δυνατότητα στον διασαφιστή ή τον κάτοχο των εμπορευμάτων να εκφράσει τις απόψεις του, εντός τριών εργασίμων ημερών από την αποστολή της εν λόγω γνωστοποίησης. 4. Οι τελωνειακές αρχές κοινοποιούν την αναστολή χορήγησης της άδειας παραλαβής των εμπορευμάτων ή της δέσμευσής τους σε κάθε πρόσωπο που δικαιούται να υποβάλει αίτηση σχετικά με την εικαζόμενη παραβίαση δικαιωμάτων διανοητικής ιδιοκτησίας, εντός μίας εργάσιμης ημέρας από την αναστολή χορήγησης της άδειας παραλαβής των εμπορευμάτων ή της δέσμευσής τους. 5. Οι τελωνειακές αρχές χορηγούν την άδεια παραλαβής των εμπορευμάτων ή αίρουν τη δέσμευσή τους, αμέσως μετά τη διεκπεραίωση όλων των τελωνειακών διατυπώσεων, στις ακόλουθες περιπτώσεις: α) στην περίπτωση που δεν έχουν εντοπίσει κανένα πρόσωπο το οποίο να δικαιούται να υποβάλει αίτηση σχετικά με την εικαζόμενη παραβίαση δικαιωμάτων διανοητικής ιδιοκτησίας, εντός μίας εργάσιμης ημέρας από την αναστολή χορήγησης της άδειας παραλαβής των εμπορευμάτων ή της δέσμευσής τους· β) στην περίπτωση που δεν έχουν λάβει αίτηση, σύμφωνα με το άρθρο 6 παράγραφος 5, ή την έχουν απορρίψει. Οι τελωνειακές αρχές κοινοποιούν στον διασαφιστή ή τον κάτοχο των εμπορευμάτων την απόφασή τους να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, εντός μίας εργάσιμης ημέρας από την έκδοση της απόφασής τους. 6. Το παρόν άρθρο δεν εφαρμόζεται για αλλοιώσιμα εμπορεύματα. Άρθρο 18 Επιθεώρηση και δειγματοληψία των εμπορευμάτων των οποίων έχει ανασταλεί η χορήγηση άδειας παραλαβής ή έχει γίνει δέσμευση 1. Οι τελωνειακές αρχές παρέχουν στον υπέρ ου η απόφαση που κάνει δεκτή την αίτηση, καθώς και στον διασαφιστή ή τον κάτοχο των εμπορευμάτων, τη δυνατότητα επιθεώρησης των εμπορευμάτων των οποίων έχει ανασταλεί η χορήγηση άδειας παραλαβής ή έχει γίνει δέσμευση. 2. Οι τελωνειακές αρχές δύνανται να προβαίνουν σε δειγματοληψία και δύνανται να παραδίδουν δείγματα στον υπέρ ου η απόφαση που κάνει δεκτή την αίτηση, εφόσον το ζητήσει, αποκλειστικά και μόνον για να πραγματοποιηθεί ανάλυση και για να διευκολυνθεί η συνέχιση της διαδικασίας όσον αφορά τα εμπορεύματα παραποίησης / απομίμησης και τα πειρατικά εμπορεύματα. Κάθε ανάλυση των δειγμάτων αυτών πραγματοποιείται με αποκλειστική ευθύνη του υπέρ ου η απόφαση που κάνει δεκτή την αίτηση. Εάν το επιτρέπουν οι περιστάσεις, τα δείγματα αυτά επιστρέφονται αμέσως μετά την ολοκλήρωση της τεχνικής ανάλυσης και πριν χορηγηθεί άδεια παραλαβής των εμπορευμάτων ή αρθεί η δέσμευσή τους. 3. Οι τελωνειακές αρχές ενημερώνουν τον υπέρ ου η απόφαση που κάνει δεκτή την αίτηση, εφόσον το ζητήσει, σχετικά με τα ονόματα και τις διευθύνσεις, εφόσον είναι γνωστά, του παραλήπτη και του αποστολέα, του διασαφιστή ή του κατόχου των εμπορευμάτων, καθώς και σχετικά με την τελωνειακή διαδικασία, την καταγωγή, την προέλευση και τον προορισμό των εμπορευμάτων που θεωρούνται ύποπτα ότι παραβιάζουν δικαίωμα διανοητικής ιδιοκτησίας. 4. Οι όροι αποθήκευσης των εμπορευμάτων, κατά τη διάρκεια της αναστολής της χορήγησης άδειας παραλαβής ή της δέσμευσής τους, καθορίζονται από κάθε κράτος μέλος. Άρθρο 19 Επιτρεπόμενη χρήση ορισμένων πληροφοριών από τον υπέρ ου η απόφαση που κάνει δεκτή την αίτηση Εάν έχουν γνωστοποιηθεί στον υπέρ ου η απόφαση που κάνει δεκτή την αίτηση οι πληροφορίες που αναφέρονται στο άρθρο 18 παράγραφος 3, ο υπέρ ου η απόφαση δύναται να τις χρησιμοποιήσει μόνον για τους ακόλουθους σκοπούς: α) να κινήσει διαδικασία προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας· β) να αξιώσει αποζημίωση από τον παραβάτη ή άλλα πρόσωπα, σε περίπτωση που τα εμπορεύματα καταστρέφονται σύμφωνα με το άρθρο 20 παράγραφος 3 ή το άρθρο 23 παράγραφος 3. Τμήμα 2 Κίνηση διαδικασίας και αναμενόμενη χορήγηση άδειας παραλαβής των εμπορευμάτων Άρθρο 20 Κίνηση διαδικασίας 1. Όταν εμπορεύματα, εκτός από εκείνα που καλύπτονται από τα άρθρα 23 και 24, θεωρούνται ύποπτα ότι παραβιάζουν δικαίωμα διανοητικής ιδιοκτησίας, ο υπέρ ου η απόφαση που κάνει δεκτή την αίτηση κινεί διαδικασία προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας, εντός 10 εργασίμων ημερών από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους. Εάν πρόκειται για αλλοιώσιμα εμπορεύματα που θεωρούνται ύποπτα ότι παραβιάζουν δικαίωμα διανοητικής ιδιοκτησίας, η προθεσμία για την κίνηση της διαδικασίας που προβλέπεται στο πρώτο εδάφιο ορίζεται σε τρεις εργάσιμες ημέρες από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους. 2. Οι τελωνειακές αρχές χορηγούν την άδεια παραλαβής των εμπορευμάτων ή αίρουν τη δέσμευσή τους αμέσως μετά τη διεκπεραίωση όλων των τελωνειακών διατυπώσεων, εφόσον δεν έχουν ενημερωθεί από τον υπέρ ου η απόφαση που κάνει δεκτή την αίτηση, εντός της προθεσμίας που αναφέρεται στην παράγραφο 1, για οποιαδήποτε από τις ακόλουθες περιπτώσεις: α) την κίνηση διαδικασίας προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας· β) τη γραπτή σύμφωνη γνώμη του υπέρ ου η απόφαση που κάνει δεκτή την αίτηση και του κατόχου των εμπορευμάτων ότι τα εμπορεύματα εγκαταλείπονται για να καταστραφούν. 3. Στην περίπτωση σύμφωνης γνώμης να εγκαταλειφθούν τα εμπορεύματα για να καταστραφούν, όπως αναφέρεται στην παράγραφο 2 στοιχείο β), η καταστροφή διενεργείται υπό τελωνειακό έλεγχο, με δαπάνη και υπό την ευθύνη του υπέρ ου η απόφαση που κάνει δεκτή την αίτηση, εκτός εάν ορίζει άλλως η νομοθεσία του κράτους μέλους όπου καταστρέφονται τα εμπορεύματα. 4. Σε ενδεδειγμένες περιπτώσεις, οι τελωνειακές αρχές δύνανται να παρατείνουν την προθεσμία που αναφέρεται στην παράγραφο 1 πρώτο εδάφιο κατά 10 εργάσιμες ημέρες το πολύ, κατόπιν αιτήματος του υπέρ ου η απόφαση που κάνει δεκτή την αίτηση. Στην περίπτωση αλλοιώσιμων εμπορευμάτων, η προθεσμία που προβλέπεται στην παράγραφο 1 δεύτερο εδάφιο δεν παρατείνεται. Άρθρο 21 Αναμενόμενη χορήγηση άδειας παραλαβής των εμπορευμάτων 1. Εάν έχει κοινοποιηθεί στις τελωνειακές αρχές η κίνηση διαδικασίας προκειμένου να προσδιοριστεί αν έχει παραβιαστεί δικαίωμα σχεδίου ή υποδείγματος, διπλώματος ευρεσιτεχνίας, υποδείγματος χρησιμότητας ή δικαίωμα επί φυτικής ποικιλίας, και έχει λήξει η προθεσμία που προβλέπεται στο άρθρο 20, ο διασαφιστής ή ο κάτοχος των εμπορευμάτων δύναται να ζητήσει από τις τελωνειακές αρχές να χορηγήσουν την άδεια παραλαβής των εμπορευμάτων ή να άρουν τη δέσμευσή τους. Οι τελωνειακές αρχές χορηγούν την άδεια παραλαβής των εμπορευμάτων ή αίρουν τη δέσμευσή τους, μόνον εφόσον πληρούνται όλες οι ακόλουθες προϋποθέσεις: α) ο διασαφιστής ή ο κάτοχος των εμπορευμάτων έχει καταθέσει ασφάλεια· β) η αρχή που είναι αρμόδια να προσδιορίσει αν έχει παραβιαστεί δικαίωμα διανοητικής ιδιοκτησίας δεν έχει επιτρέψει τη λήψη συντηρητικών μέτρων· γ) έχουν ολοκληρωθεί όλες οι τελωνειακές διατυπώσεις. 2. Η ασφάλεια που αναφέρεται στην παράγραφο 1 στοιχείο α) κατατίθεται από τον διασαφιστή ή τον κάτοχο των εμπορευμάτων, εντός 10 εργασίμων ημερών από την ημερομηνία κατά την οποία οι τελωνειακές αρχές λαμβάνουν το αίτημα που αναφέρεται στην παράγραφο 1. 3. Οι τελωνειακές αρχές καθορίζουν επαρκώς υψηλό ποσό εγγυοδοσίας, ούτως ώστε να προστατεύονται τα συμφέροντα του υπέρ ου η απόφαση που κάνει δεκτή την αίτηση. 4. Η σύσταση της ασφάλειας δεν θίγει τα λοιπά ένδικα μέσα που έχει στη διάθεσή του ο υπέρ ου η απόφαση που κάνει δεκτή την αίτηση. Άρθρο 22 Απαγορευμένος τελωνειακός προορισμός και χρήση των εμπορευμάτων που εγκαταλείπονται για να καταστραφούν 1. Τα εμπορεύματα που εγκαταλείπονται για να καταστραφούν, βάσει των άρθρων 20, 23 ή 24, απαγορεύεται: α) να τεθούν σε ελεύθερη κυκλοφορία· β) να εγκαταλείψουν το τελωνειακό έδαφος της Ένωσης· γ) να εξαχθούν· δ) να επανεξαχθούν· ε) να υπαχθούν σε καθεστώς αναστολής· στ) να υπαχθούν σε καθεστώς ελεύθερης ζώνης ή ελεύθερης αποθήκης. 2. Οι τελωνειακές αρχές μπορούν να επιτρέψουν, υπό τελωνειακή επιτήρηση, τη διακίνηση των εμπορευμάτων που αναφέρονται στην παράγραφο 1 μεταξύ διαφόρων τόπων εντός του τελωνειακού εδάφους της Ένωσης, προκειμένου να καταστραφούν υπό τελωνειακό έλεγχο. Τμήμα 3 Εμπορεύματα παραποίησης / απομίμησης και πειρατικά εμπορεύματα Άρθρο 23 Καταστροφή και κίνηση διαδικασίας 1. Τα εμπορεύματα που θεωρούνται ύποπτα ότι είναι εμπορεύματα παραποίησης / απομίμησης ή πειρατικά εμπορεύματα δύνανται να καταστραφούν υπό τελωνειακό έλεγχο, χωρίς να υπάρχει ανάγκη να προσδιοριστεί αν έχει παραβιαστεί δικαίωμα διανοητικής ιδιοκτησίας βάσει της νομοθεσίας του κράτους μέλους όπου ευρίσκονται τα εμπορεύματα, εφόσον πληρούνται όλες οι ακόλουθες προϋποθέσεις: α) ο υπέρ ου η απόφαση που κάνει δεκτή την αίτηση έχει ενημερώσει γραπτώς τις τελωνειακές αρχές ότι συμφωνεί να καταστραφούν τα εμπορεύματα, εντός 10 εργασίμων ημερών, ή τριών εργασίμων ημερών στην περίπτωση αλλοιώσιμων εμπορευμάτων, από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους· β) ο διασαφιστής ή ο κάτοχος των εμπορευμάτων έχει επιβεβαιώσει γραπτώς στις τελωνειακές αρχές ότι συμφωνεί να καταστραφούν τα εμπορεύματα, εντός 10 εργασίμων ημερών, ή τριών εργασίμων ημερών στην περίπτωση αλλοιώσιμων εμπορευμάτων, από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους. 2. Εάν ο διασαφιστής ή ο κάτοχος των εμπορευμάτων δεν έχει επιβεβαιώσει, στις τελωνειακές αρχές που εξέδωσαν την απόφαση για αναστολή της χορήγησης άδειας παραλαβής των εμπορευμάτων ή για δέσμευσή τους, ότι συμφωνεί να καταστραφούν τα εμπορεύματα, εντός των προθεσμιών που καθορίζονται στην παράγραφο 1 στοιχείο β), ούτε έχει κοινοποιήσει ότι αντιτίθεται στην καταστροφή τους, οι τελωνειακές αρχές δύνανται να θεωρήσουν ότι ο διασαφιστής ή ο κάτοχος των εμπορευμάτων έχει συμφωνήσει να καταστραφούν. Οι τελωνειακές αρχές ενημερώνουν αναλόγως τον υπέρ ου η απόφαση που κάνει δεκτή την αίτηση. Εάν ο διασαφιστής ή ο κάτοχος των εμπορευμάτων αντιτίθεται στην καταστροφή των εμπορευμάτων, οι τελωνειακές αρχές ενημερώνουν τον υπέρ ου η απόφαση που κάνει δεκτή την αίτηση σχετικά με την εν λόγω αντίρρηση. 3. Η καταστροφή διενεργείται υπό τελωνειακό έλεγχο, με δαπάνη και υπό την ευθύνη του υπέρ ου η απόφαση που κάνει δεκτή την αίτηση, εκτός εάν ορίζει άλλως η νομοθεσία του κράτους μέλους όπου καταστρέφονται τα εμπορεύματα. Πριν από την καταστροφή είναι δυνατόν να λαμβάνονται δείγματα. 4. Εάν δεν υπάρξει συμφωνία για την καταστροφή των εμπορευμάτων, ο υπέρ ου η απόφαση που κάνει δεκτή την αίτηση κινεί διαδικασία προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας, εντός 10 εργασίμων ημερών, ή τριών εργασίμων ημερών στην περίπτωση αλλοιώσιμων εμπορευμάτων, από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους. Σε ενδεδειγμένες περιπτώσεις, οι τελωνειακές αρχές δύνανται να παρατείνουν τις προθεσμίες που αναφέρονται στο πρώτο εδάφιο κατά 10 εργάσιμες ημέρες το πολύ, κατόπιν αιτήματος του υπέρ ου η απόφαση που κάνει δεκτή την αίτηση. Στην περίπτωση αλλοιώσιμων εμπορευμάτων, οι προθεσμίες αυτές δεν παρατείνονται. 5. Οι τελωνειακές αρχές χορηγούν την άδεια παραλαβής των εμπορευμάτων ή αίρουν τη δέσμευσή τους, αναλόγως με την περίπτωση, αμέσως μετά τη διεκπεραίωση όλων των τελωνειακών διατυπώσεων, εφόσον δεν έχουν λάβει πληροφορίες από τον υπέρ ου η απόφαση που κάνει δεκτή την αίτηση σχετικά με οποιαδήποτε από τις ακόλουθες περιπτώσεις: α) τη σύμφωνη γνώμη του για την καταστροφή των εμπορευμάτων, εντός των προθεσμιών που αναφέρονται στην παράγραφο 1 στοιχείο α)· β) την κίνηση διαδικασίας προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας, εντός της προθεσμίας που αναφέρεται στην παράγραφο 4. Άρθρο 24 Ειδική διαδικασία για την καταστροφή των εμπορευμάτων μικρών αποστολών 1. Το παρόν άρθρο εφαρμόζεται για εμπορεύματα που πληρούν όλες τις ακόλουθες προϋποθέσεις: α) εμπορεύματα που θεωρούνται ύποπτα ότι είναι εμπορεύματα παραποίησης / απομίμησης ή πειρατικά εμπορεύματα· β) εμπορεύματα που δεν είναι αλλοιώσιμα· γ) εμπορεύματα που καλύπτονται από απόφαση που κάνει δεκτή ορισμένη αίτηση· δ) εμπορεύματα που μεταφέρονται σε μικρές αποστολές. 2. Το άρθρο 16 παράγραφοι 3, 4 και 5 και το άρθρο 18 παράγραφος 2 δεν εφαρμόζονται. 3. Όταν κοινοποιούν, εντός μίας εργάσιμης ημέρας από την έκδοσή της, την απόφαση να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους, οι τελωνειακές αρχές πληροφορούν τον διασαφιστή ή τον κάτοχο των εμπορευμάτων για τα εξής: α) την πρόθεση των τελωνειακών αρχών να καταστρέψουν τα εμπορεύματα· β) τα δικαιώματα του διασαφιστή ή του κατόχου των εμπορευμάτων βάσει των παραγράφων 4 και 5. 4. Παρέχεται η δυνατότητα στον διασαφιστή ή τον κάτοχο των εμπορευμάτων να εκφράσει τις απόψεις του, εντός 20 εργασίμων ημερών από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους. 5. Τα σχετικά εμπορεύματα δύνανται να καταστραφούν εφόσον, εντός 20 εργασίμων ημερών από την αποστολή της απόφασης για αναστολή της χορήγησης άδειας παραλαβής των εμπορευμάτων ή για δέσμευσή τους, ο διασαφιστής ή ο κάτοχος των εμπορευμάτων έχει επιβεβαιώσει στις τελωνειακές αρχές ότι συμφωνεί να καταστραφούν τα εμπορεύματα. 6. Εάν ο διασαφιστής ή ο κάτοχος των εμπορευμάτων δεν έχει επιβεβαιώσει, στο τελωνείο που εξέδωσε την απόφαση για αναστολή της χορήγησης άδειας παραλαβής των εμπορευμάτων ή για δέσμευσή τους, ότι συμφωνεί να καταστραφούν τα εμπορεύματα, εντός της προθεσμίας που αναφέρεται στην παράγραφο 5, ούτε έχει κοινοποιήσει ότι αντιτίθεται στην καταστροφή τους, οι τελωνειακές αρχές δύνανται να θεωρήσουν ότι ο διασαφιστής ή ο κάτοχος των εμπορευμάτων έχει συμφωνήσει να καταστραφούν. 7. Η καταστροφή διενεργείται υπό τελωνειακό έλεγχο και με δαπάνη των τελωνειακών αρχών. 8. Εάν ο διασαφιστής ή ο κάτοχος των εμπορευμάτων αντιτίθεται στην καταστροφή των εμπορευμάτων, οι τελωνειακές αρχές ενημερώνουν τον υπέρ ου η απόφαση που κάνει δεκτή την αίτηση σχετικά με την εν λόγω αντίρρηση και σχετικά με τον αριθμό τεμαχίων, τη φύση τους, συμπεριλαμβάνοντας εικόνες τους, όπου ενδείκνυται. 9. Οι τελωνειακές αρχές χορηγούν την άδεια παραλαβής των εμπορευμάτων ή αίρουν τη δέσμευσή τους, ανάλογα με την περίπτωση, αμέσως μετά τη διεκπεραίωση όλων των τελωνειακών διατυπώσεων, εφόσον δεν έχουν λάβει πληροφορίες από τον υπέρ ου η απόφαση που κάνει δεκτή την αίτηση σχετικά με την κίνηση διαδικασίας προκειμένου να προσδιοριστεί αν έχει παραβιαστεί δικαίωμα διανοητικής ιδιοκτησίας, εντός 10 εργασίμων ημερών από την αποστολή των πληροφοριών που αναφέρονται στην παράγραφο 8. 10. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 30, σχετικά με τα κατώφλια προσδιορισμού των μικρών αποστολών για τους σκοπούς του παρόντος άρθρου. ΚΕΦΑΛΑΙΟ V ΕΥΘΥΝΗ, ΕΞΟΔΑ ΚΑΙ ΚΥΡΩΣΕΙΣ Άρθρο 25 Ευθύνη των τελωνειακών αρχών Υπό την επιφύλαξη της ισχύουσας στα κράτη μέλη νομοθεσίας, με την απόφαση που κάνει δεκτή την αίτηση δεν δημιουργείται για τον υπέρ ου η εν λόγω απόφαση αξίωση αποζημίωσης, εάν τα εμπορεύματα που θεωρούνται ύποπτα ότι παραβιάζουν δικαίωμα διανοητικής ιδιοκτησίας δεν εντοπιστούν από τελωνείο και χορηγηθεί άδεια παραλαβής τους ή δεν ληφθεί κανένα μέτρο δέσμευσής τους. Άρθρο 26 Ευθύνη του υπέρ ου η απόφαση που κάνει δεκτή την αίτηση Εάν η διαδικασία που κινήθηκε δεόντως δυνάμει του παρόντος κανονισμού δεν συνεχιστεί, εξ αιτίας πράξης ή παράλειψης του υπέρ ου η απόφαση που κάνει δεκτή την αίτηση, ή εάν διαπιστωθεί στη συνέχεια ότι τα επίμαχα εμπορεύματα δεν παραβιάζουν δικαίωμα διανοητικής ιδιοκτησίας, ο υπέρ ου η απόφαση που κάνει δεκτή την αίτηση ευθύνεται έναντι των προσώπων που εμπλέκονται σε μια από τις καταστάσεις που αναφέρονται στο άρθρο 1 παράγραφος 1, σύμφωνα με τη νομοθεσία του κράτους μέλους όπου ευρίσκονται τα εμπορεύματα. Άρθρο 27 Έξοδα 1. Εάν ζητηθεί από τις τελωνειακές αρχές, ο υπέρ ου η απόφαση που κάνει δεκτή την αίτηση επιστρέφει όλα τα έξοδα με τα οποία επιβαρύνθηκε η τελωνειακή διοίκηση για τη φύλαξη των εμπορευμάτων υπό τελωνειακή επιτήρηση, σύμφωνα με τα άρθρα 16 και 17, και για την καταστροφή των εμπορευμάτων, σύμφωνα με τα άρθρα 20 και 23. 2. Το παρόν άρθρο εφαρμόζεται υπό την επιφύλαξη του δικαιώματος του υπέρ ου η απόφαση που κάνει δεκτή την αίτηση να αξιώσει αποζημίωση από τον παραβάτη ή άλλα πρόσωπα, σύμφωνα με τη νομοθεσία του κράτους μέλους όπου ευρίσκονται τα εμπορεύματα. 3. Ο υπέρ ου η απόφαση που κάνει δεκτή αίτηση στην Ένωση προσκομίζει και βαρύνεται με τα έξοδα κάθε μετάφρασης που απαιτείται από τις τελωνειακές αρχές οι οποίες παρεμβαίνουν στην περίπτωση εμπορευμάτων που θεωρούνται ύποπτα ότι παραβιάζουν δικαίωμα διανοητικής ιδιοκτησίας. Άρθρο 28 Διοικητικές κυρώσεις Τα κράτη μέλη θεσπίζουν τους κανόνες σχετικά με τις διοικητικές κυρώσεις που επιβάλλονται για τις παραβιάσεις των διατάξεων του παρόντος κανονισμού και λαμβάνουν όλα τα αναγκαία μέτρα για να διασφαλίσουν την εφαρμογή τους. Οι διοικητικές κυρώσεις πρέπει να είναι αποτελεσματικές, ανάλογες και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή, εντός έξι μηνών από την ημερομηνία έναρξης ισχύος του παρόντος κανονισμού, και κοινοποιούν αμέσως κάθε μεταγενέστερη τροποποίησή τους. ΚΕΦΑΛΑΙΟ V ΕΠΙΤΡΟΠΗ, ΕΞΟΥΣΙΟΔΟΤΗΣΗ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 29 Διαδικασία επιτροπής 1. Η Επιτροπή επικουρείται από την επιτροπή τελωνειακού κώδικα που έχει συσταθεί βάσει των άρθρων 247α και 248α του κανονισμού (ΕΚ) αριθ. 2913/92 του Συμβουλίου. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011. Άρθρο 30 Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τις προϋποθέσεις που καθορίζονται στο παρόν άρθρο. 2. Η εξουσιοδότηση που αναφέρεται στο άρθρο 24 παράγραφος 10 παρέχεται από την ημερομηνία έναρξης ισχύος του παρόντος κανονισμού για αόριστη διάρκεια. 3. Η εξουσιοδότηση που αναφέρεται στο άρθρο 24 παράγραφος 10 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την ανάθεση εξουσιών που προσδιορίζονται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που καθορίζεται στην απόφαση. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. 4. Η Επιτροπή, μόλις εκδώσει μια κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο. 5. Κάθε κατ’ εξουσιοδότηση πράξη η οποία εκδίδεται δυνάμει του άρθρου 24 παράγραφος 10 τίθεται σε ισχύ μόνον εφόσον το Ευρωπαϊκό Κοινοβούλιο ή το Συμβούλιο δεν διατύπωσαν αντιρρήσεις έναντι της κατ’ εξουσιοδότηση πράξης εντός 2 μηνών από την κοινοποίηση της πράξης στο Ευρωπαϊκό Κοινοβούλιο και το Συμβούλιο ή εφόσον, πριν από τη λήξη αυτής της προθεσμίας, το Ευρωπαϊκό Κοινοβούλιο και το Συμβούλιο ενημέρωσαν αμφότερα την Επιτροπή ότι αποφάσισαν να μην εγείρουν αντιρρήσεις. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, η προθεσμία αυτή μπορεί να παραταθεί κατά έναν μήνα. Άρθρο 31 Ανταλλαγή δεδομένων μεταξύ των κρατών μελών και της Επιτροπής σχετικά με αποφάσεις που αφορούν αίτηση παρέμβασης 1. Οι αρμόδιες τελωνειακές υπηρεσίες κοινοποιούν στην Επιτροπή τα εξής: α) αιτήσεις παρέμβασης, συμπεριλαμβάνοντας ενδεχομένως φωτογραφίες, εικόνες, ενημερωτικά δελτία· β) αποφάσεις που κάνουν δεκτές αιτήσεις· γ) κάθε απόφαση για παράταση του διαστήματος παρέμβασης των τελωνειακών αρχών ή απόφαση ανάκλησης της απόφασης που κάνει δεκτή την αίτηση ή απόφαση τροποποίησής της· δ) κάθε αναστολή απόφασης που κάνει δεκτή την αίτηση. 2. Υπό την επιφύλαξη των διατάξεων του άρθρου 24 στοιχείο ζ) του κανονισμού (ΕΚ) αριθ. 515/97 του Συμβουλίου, εάν ανασταλεί η χορήγηση άδειας παραλαβής των εμπορευμάτων ή δεσμευθούν τα εμπορεύματα, οι τελωνειακές αρχές διαβιβάζουν στην Επιτροπή κάθε σχετική πληροφορία, συμπεριλαμβανομένων στοιχείων για τα εμπορεύματα, το δικαίωμα διανοητικής ιδιοκτησίας, τις διαδικασίες και τη μεταφορά. 3. Όλες οι πληροφορίες που αναφέρονται στις παραγράφους 1 και 2 συγκεντρώνονται σε μια κεντρική βάση δεδομένων της Επιτροπής. 4. Η Επιτροπή καθιστά διαθέσιμες στις τελωνειακές αρχές των κρατών μελών τις σχετικές πληροφορίες, που αναφέρονται στις παραγράφους 1 και 2, σε ηλεκτρονική μορφή. Άρθρο 32 Διατάξεις περί προστασίας των δεδομένων 1. Η επεξεργασία των προσωπικών δεδομένων στην κεντρική βάση δεδομένων της Επιτροπής διενεργείται σύμφωνα με τον κανονισμό (ΕΚ) αριθ. 45/2001[26] και υπό την εποπτεία του Ευρωπαίου Επόπτη Προστασίας Δεδομένων. 2. Η επεξεργασία των προσωπικών δεδομένων από τις αρμόδιες αρχές των κρατών μελών διενεργείται σύμφωνα με την οδηγία 95/46/ΕΚ[27] και υπό την εποπτεία της δημόσιας ανεξάρτητης αρχής του κράτους μέλους, η οποία αναφέρεται στο άρθρο 28 της εν λόγω οδηγίας. Άρθρο 33 Προθεσμίες, ημερομηνίες και διορίες Εφαρμόζονται οι κανόνες που ισχύουν για τις προθεσμίες, τις ημερομηνίες και τις διορίες, όπως αυτοί καθορίζονται στον κανονισμό (ΕΟΚ, Ευρατόμ) αριθ. 1182/71 του Συμβουλίου[28]. Άρθρο 34 Αμοιβαία διοικητική συνδρομή Εφαρμόζονται οι διατάξεις του κανονισμού (ΕΚ) αριθ. 515/97. Άρθρο 35 Κατάργηση Ο κανονισμός (ΕΚ) αριθ. 1383/2003 καταργείται από τις XX-XX-20XX. Οι αναφορές στον καταργούμενο κανονισμό νοούνται ως αναφορές στον παρόντα κανονισμό. Άρθρο 36 Μεταβατικές διατάξεις Οι αιτήσεις παρέμβασης που έχουν γίνει δεκτές σύμφωνα με τον κανονισμό (ΕΚ) αριθ. 1383/2003 του Συμβουλίου παραμένουν σε ισχύ κατά το διάστημα που καθορίζεται στην απόφαση που κάνει δεκτή την αίτηση παρέμβασης των τελωνειακών αρχών και δεν παρατείνονται. Άρθρο 37 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, το άρθρο 24 παράγραφοι 1 έως 9 εφαρμόζεται από τις XX.XX.20XX. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. , Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] Ανακοίνωση της Επιτροπής, «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη. Βρυξέλλες – COM(2010) 2020 της 3.3.2010. [2] Ανακοίνωση της Επιτροπής της 13ης Απριλίου 2011: Πράξη για την Ενιαία αγορά – COM(2011) 206. [3] Ψήφισμα του Συμβουλίου, της 25ης Σεπτεμβρίου 2008, για ένα συνολικό ευρωπαϊκό σχέδιο για την καταπολέμηση της παραποίησης / απομίμησης και της πειρατείας (ΕΕ C 253 της 4.10.2008, σ. 1). [4] Ψήφισμα του Συμβουλίου, της 16ης Μαρτίου 2009, σχετικά με το σχέδιο δράσης των τελωνείων της Ευρωπαϊκής Ένωσης για την καταπολέμηση των παραβιάσεων ΔΔΙ για τα έτη 2009 έως 2012 (ΕΕ C 71 της 25.3.2009, σ. 1). [5] Ανακοίνωση της Επιτροπής της 11ης Νοεμβρίου 2010: «Προς μια Πράξη για την Ενιαία αγορά» – COM(2010) 608 τελικό/2. [6] ΕΕ C [7] ΕΕ C 253 της 4.10.2008, σ. 1. [8] ΕΕ L 196 της 2.8.2003, σ. 7. [9] ΕΕ L 302 της 19.10.1992, σ. 1. [10] ΕΕ L 12 της 16.1.2001, σ. 1. [11] Ψήφισμα 2008/2133/INI. [12] ΕΕ L 82 της 22.3.1997, σ. 1. [13] ΕΕ L 281 της 23.11.1995, σ. 31. [14] ΕΕ L 8 της 12.1.2001, σ. 1. [15] ΕΕ L 55 της 28.2.2011, σ. 13. [16] ΕΕ L 152 της 16.6.2009, σ. 1. [17] ΕΕ L 198 της 8.8.1996, σ. 30. [18] ΕΕ L 227 της 1.9.1994, σ. 1. [19] ΕΕ L 78 της 24.3.2009, σ. 1. [20] ΕΕ L 3 της 5.1.2002, σ. 1. [21] ΕΕ L 93 της 31.3.2006, σ. 12. [22] ΕΕ L 148 της 6.6.2008, σ. 1. [23] ΕΕ L 149 της 14.6.1991, σ. 1. [24] ΕΕ L 39 της 13.2.2008, σ. 16. [25] ΕΕ L 199 της 31.7.2007, σ. 40. [26] ΕΕ L 8 της 12.1.2001, σ. 1. [27] ΕΕ L 281 της 23.11.1995, σ. 31. [28] ΕΕ L 124 της 8.6.1971, σ. 1.